Introduzzjoni għas-Sensiela L-Imgħallem tal-Koki ta' Salvu Agius

Il-kotba tar-riċetti f'Malta imorru lura għal tmiem is-seklu 19.

Gambin u Buttigieg iqisu Il-Chtieb tal Chcina ta' E.L. Vella tas-sena 1894 bħala l-ewwel ktieb tar-riċetti fil-każ ta' Malta.

Warajh, skont Buttigieg, jiġu s-sensiela ta' ħames kotba żgħar minn Salvu Agius taħt il-kappa L-Imgħallem tal-Koki.

L-għan ta' dan l-istudju qasir mhux li wieħed jidħol fid-dettall dwar ir-riċetti li kien qed jagħti Agius qabel it-Tieni Gwerra Dinjija (hemmhekk hemm studju ieħor xi jsir) imma iktar bħala apprezzament tan-novità tal-ħidma u l-avventura li Agius kien daħal għaliha.

Agius sa ċertu punt kien daħal f'ġeneru li kien għadu kemm telaq jimxi u ma kienx hemm biżżejjed eżemplari tiegħu.

Bejn Vella u Agius, kienu għaddew xejn inqas minn 44 sena.

Sa ċertu punt u forsi bla ma jaf jew kellu f'moħħu, Salvu Agius welled il-ġeneru tal-kotba tar-riċetti f'Malta.

Hemm fattur ieħor importanti: Agius kien qed iħaddem il-Malti u bħala riżultat ta kontribut ukoll biex jikber u jitwessa' ir-reġistru u l-lessiku kulinarju bil-Malti.

Fl-ewwel parti ta' din il-kitba nagħti ħarsa lejn ħidmet Salvu Agius u fit-tieni parti nevalwa fil-qasir is-sensiela.

Indirettament, din il-kitba se tikkontribwixxi ukoll għall-profil usa' ta' Agius.

L-Għejun dwar Salvu Agius

Xieraq li wieħed jibda din il-kitba billi jagħti ħjiel fuq Salvu Agius.

Id-dettalji bijografiċi dwar Salvu Agius huma limitati u sfużi.

Mil-lat l-ieħor tispikka lista twila u impressjonanti ta' pubblikazzjonijiet li hu ħalla warajh: bosta minnhom reliġjużi.

Il-ġurnal Il-Berqa kien iddeskrivieh bħala awtur li "l-pinna tiegħu qatt ma għandha mistrieħ."

Ġuż Dimech Debono iddeskriva l-impenn letterarju ta' Agius bħala ġest ta' pattrijottiżmu.

Kif jinnota Michael Galea, Agius kien iħaddem stil popolari fuq suġġetti letterarji, soċjali u sagri.

Il-maġġoranza tax-xogħlijiet tiegħu kienu dwar il-qaddisin.

Xbihat ta' Agius ġew ippubblikati reċentament minn Francis Galea u Michael J. Schiavone.

Profil qasir tiegħu jidher fi tliet dizzjunarji bijografiċi editjati minn Robbie Mifsud Bonnici, Michael J. Schiavone u Michael Galea.

Jekk wieħed jikkonsulta s-sit virtwali tal-Malta Libraries, jintebaħ li fil-Librerija Nazzjonali hemm 3 kotba tiegħu fosthom is-sensiela L-Imgħallem tal-Koki u l-ktieb tiegħu L-Ikbar Wegħda tal-Qalb Imqaddsa ta' Ġesù li ġie ristampat 12-il darba sas-sena 1992.

Fil-Biblijoteka tal-Università hemm 4 titli tiegħu.

Meta tqabbel iż-żewġ listi, jidher li t-titli fiż-żewġ depożiti huma differenti u mhux iddupplikati.

Imma minn kommunikazzjoni mal-Malta Libraries, jidher li fil-verità l-lista ta' kotba ta' Agius li għandhom hi itwal minn dawk li qed jidhru fis-sit għax il-katalogu online imur lura biss sal-1995 u bosta titli ta' Agius baqgħu mhux imdaħħla fis-sistema.

Fil-kommunikazzjoni msemmija ngħatajt 15-il titlu ieħor ta' Agius.

Lil Salvu Agius, Ġużè Aquilina ma nkludihiex la f'Il-Muża Maltija u lanqas fl-Antoloġija ta' Proża Maltija.

Lanqas mhu nkluż fil-Vatum Consortium ta' Karmenu Vassallo u Poeti Maltin ta' Ġużè Chetcuti.

Iktar lejna ma ġiex inkluż lanqas f'75 Lehma Fehma li ġiet editjata minn Charles Daniel Saliba.

Indirettament, l-istudji ta' Henry Frendo u Oliver Friggieri kienu minn tal-ewwel biex ismu flimkien ma' oħrajn beda tiela' fil-wiċċ.

Agius kien kittieb, "suldat" Dimekkjan b'ruħu u ġismu, u uża ħafna l-ġurnali fejn espona l-ħsus politiċi u poetiċi tiegħu.

Jidher li bħall-imgħallem tiegħu Manwel Dimech, kien jaf il-Franċiż, it-Taljan u l-Ingliż u kien ukoll interessat fil-qasam tat-teatru.

Aċċeni Bijografiċi dwar Salvu Agius

Agius kien kontemporanju fost l-oħrajn ta' Pawlu Bellanti (1851-1927), Ġużè Muscat Azzopardi (1853-1927), Alfons Maria Galea (1861-1941), Temi Zammit (1864-1935), u Agostino Levanzin (1872-1955).

Nafu li Salvu Agius kien Belti, li twieled fl-1883 u li miet fl-4 ta' Novembru 1941.

Skont Il-Malti, mewtu ma kinitx mistennija.

Issa nistgħu ngħidu bl-eżatt meta twieled: id-19 ta' Marzu 1883.

Din l-informazzjoni sal-lum kienet nieqsa u l-awtur wasal għal din id-data bl-għajnuna tas-Sur Joseph Amodio, Assistent Arkivista fl-Arkivju Nazzjonali ta' Malta, li fittex fit-taqsima tal-applikazzjonijiet tal-passaporti.

F'żgħożitu kien isegwi lil Manwel Dimech li kien ġie eżiljat minn Malta fl-1914 minħabba l-ħsibijiet progressivi u riformattivi tiegħu li la għoġbu lill-Gvern Ingliż u lanqas lill-Knisja.

Kien ukoll ħabib ta' Juan Mamo u kkontrbwixxa artikli għall-gazzetti Il-Ħmar (1917-1928, editur: Gugliemo Arena) u Il-Ħmara (1926-1936, Direttur propjetarju: Gugliemo Arena) u gazzetti oħra.

Il-Ħmara kellha simpatiji lejn il-Partit Laburista li twaqqaf fl-1921 u fost il-fundaturi tiegħu kien hemm awturi li kienu jiktbu fil-gazzetta msemmija.

Inċidentalment, il-qarrej għandu joserva li l-gazzetta kienet qed toħroġ fi żmien inkwiet politiku reliġjuż aħrax bil-protagonisti jkunu l-Konti Gerald Strickland u l-Isqof Mawru Caruana assistit mill-Isqof Mikiel Gonzi.

Francis Galea ppubblika xi ittri li Mamo kien bagħat lil Agius.

Mamo kien għamel pressjoni fuq Agius u sħabu biex jaraw kif Dimech se jinġieb Malta mill-eżilju.

Għal Mamo, Agius kien wieħed minn dawk li kienu qed jistinkaw favur il-fqir.

Lejlet is-Sette Giugnio, ta' Dimekkjan tipiku li kien, Agius kiteb appell fl-L'Unioni Maltija (1919-1923, Direttur: Giuseppe Farrugia) lill-Maltin biex "ma nibqgħux iżjed rotob, inkunu feroċi, inriegħdu lil kull minn biss iħares lejna … inġiegħlu lil min qiegħed jaħqarna u jisraqna jroddilna ħwejjiġna, u jroddhomlna ħaqq li jroddhomlna."

Imma dak kien l-istil ta' Agius il-ġurnalista – artikli "mqanqla u jbaqbqu."

Il-gazzetta msemmija kellha l-aġenda li tara li Malta jkollha Gvern Responsabbli.

Michael Sant iddeskriva l-pinna ta' Agius bħala waħda vjolenti.

Karmenu Ellul Galea, li kiteb dwar aspetti soċjali bħat-trejdunjoniżmu u s-sigurtà soċjali matul l-istorja, ra lil Agius bħala difensur tal-kawża tal-ħaddiema u "ħeġġeġ u ddefenda lin-nies tax-xogħol biex jingħaqdu għal drittijiethom."

L-Avukat tal-Kuruna Refalo, fl-inkjesti li saru wara s-Sette Giungio, kien tal-fehma li artikolisti bħal Agius "kien messhom jiġu deportati kiesaħ u biered wara li jintużaw biex jinkixfu l-promoturi tal-irvell."

L-artikli ta' Agius urtaw ukoll l-istampatur tal-gazzetta Malta tal-Maltin (1908) minħabba "l-laqta xellugija."

Agius kien jikteb ukoll il-poeżija.

Fi kliem Friggieri, il-poeżija ta' Agius, tal-inqas dik li dehret fil-Pronostiku Malti għas-sena 1900, turi poeta "nostalġiku li jevoka l-ħarba u l-frugħa tal-ħajja."

Il-poeżiji tiegħu dehru fil-Pronostiku Malti u Il-Ħabib Malti (1888-1889).

Lil Agius, Joe Axiaq jinkludih ukoll f'lista twila mhux ħażin ta' poeti minuri li użaw l-istampa fejn ippubblikaw il-kitbiet tagħhom "biex iqajmu fil-poplu s-sens ta' kuxjenza nazzjonali."

F'mewtu nkiteb li Agius, "kien ukoll kittieb ta' xi poeżiji li għalkemm jidhru li ma huma xejn għolja fil-qawwa tal-ħsieb, iżda jidher li min kitibhom kellu ħajra u xejra ġmielha għall-poeżija Maltija."

Jidher li Agius kien iħaddem ukoll l-istil tan-novella.

Tant hu hekk li ismu spikka fil-konkors ta' novelli tal-1939 li kien organizza t-Tabib Ġużè Bonnici bħala direttur ta' Il-Ġabra ta' Kitba Maltija.

F'dak il-konkors kienu spikkaw ukoll Ġużè Ellul Mercer, Erin Serracino Inglott, u Victor Apap.

Minn dak il-konkors nafu li Agius kien qed jgħix f'numru 30, Triq San Duminku l-Belt u li kien rebaħ tliet liri sterlini.

Frendo fir-riċerka tiegħu ta indirizz differenti għar-residenza ta' Agius – Triq San Kristofru – u żied ukoll li Salvu Agius kien idoqq il-vjolin mal-Klondyke Orchestra.

Iż-żewġ toroq fl-aħħar mill-aħħar huma viċin xulxin.

Id-dettalji li kien jgħix fi Triq San Kristofru u l-fatt li kien mużiċista huma kkonfermati wkoll fl-applikazzjoni tiegħu tal-passaport imsemmija hawn fuq.

Agius kien rebaħ ukoll żewġ konkorsi tan-novelli organizzati mid-direzzjoni tal-Pronostiku Malti.

Agius kien kiteb ukoll fil-gazzetta Melita (1937-1939) tas-snin tletin tas-seklu 20 li kienet toħroġ f'Sousse mill-komunità Maltija dwar il-bżonn li t-teatru Malti jkollu iktar kumpaniji teatrali biex itgħellu drammi u teatrini bil-Malti.

Skont Galea, Agius kien ukoll korrispondent għall-ġurnal Il-Malti Amerikan (1922, edituri V.P. Frendo u F. Vella) li kien joħroġ f'Detroit, Michigan.

Il-produzzjoni letterarja tiegħu kienet fl-aqwa tagħha bejn l-1927 u l-1941.

Robert Mifsud Bonnici, dwar Agius, kiteb li "ppubblika volumi ħoxnin ta' letteratura sagra li nxterdu f'Malta u Għawdex."

Ta' min josserva li lil Dimech probabbilment minħabba d-destin li messu u l-ħbit mal-awtoritajiet, Mifsud Bonnici ħallieh għal kollox barra mid-dizzjunarju tiegħu imma lil Agius, dixxiplu tiegħu, inkludieh.

Anki probabbli minħabba l-għadd ta' pubblikazzjonijiet reliġjużi.

Agius kien ippubblika żewġ kitbiet f'Il-Malti tal-Għaqda tal-Kittieba tal-Malti (illum l-Akkademja tal-Malti).

Il-Malti beda joħroġ fl-1925.

Il-kitbiet ta' Agius huma l-poeżija "X'inhu l-Bniedem" (1925), li hu ddedika lil Ġużè Muscat Azzopardi u nnota li kitibha "fl-irtir tal-Karnival f'San Kalċidonju" u "Il-Maltin f'Lepanto" (1936) fejn anki jqabbel xi dettalji dwar il-flotta tal-Ordni li ġabu Giacomo Bosio u Ġan Anton Vassallo fil-kitba tagħhom dwar il-famuża battalja tal-1571.

Agius kien ukoll membru tal-Għaqda tal-Kittieba tal-Malti.

Għandu wkoll il-kitba "Lapida Minsija" f'Leħen il-Malti (1936, 16-17) tal-Għaqda tal-Malti (Università) li twaqqfet fl-1931.

Il-Perjodu li fih kiteb Salvu Agius

Il-qarrej irid josserva li Agius kien qed jikteb f'perjodu ta' transizzjoni f'dak li hu Malti.

Il-Kostituzzjoni tal-1921, tat il-fakulta lill-membri tal-Assemblea Leġislattiva li setgħu jużaw l-ilsien Malti fl-interventi tagħhom.

Dik is-sena, li hija wkoll is-sena tal-mewt ta' Manwel Dimech fl-eżilju, l-Għaqda tal-Kittieba tal-Malti ipproduċiet alfabett għall-ilsien omm.

Emenda tal-1927, "fl-atti li jirregolaw il-professjoni notarili … (ippermetiet) li l-Malti jintuża f'kull dokument uffiċjali; jidhru wkoll l-ewwel avviżi bil-Malti fil-Gazzetta tal-Gvern.

Il-liġi elettorali, ir-regolamenti tat-traffiku, u ċ-ċitazzjonijiet tal-qorti (apparti l-verżjoni bit-Taljan) bdew jidhru wkoll bil-Malti."

Fl-1929, l-Għaqda tal-Kittieba tal-Malti għamlet pressjoni fuq il-gvern biex jagħraf l-alfabett u l-ortografija tagħha.

Bħala riżultat l-ortografija bdiet dieħla fl-iskejjel tal-gvern u fl-1931 it-tagħlim tal-Malti daħal fl-iskejjel primarji.

Pass kbir kien meta l-Malti u l-Ingliż ħadu post it-Taljan bħala l-ilsna uffiċjali tal-pajjiż li kien kolonja Ingliża.

Fl-1934, l-ortografija mfassla u spjegata mill-Għaqda tal-Kittieba tal-Malti ġiet rikonoxxuta uffiċjalment mill-Kolonja.

Barra minn hekk, "il-Kostituzzjoni tal-1936 tkompli ssaħħaħ il-pożizzjoni tal-Malti; filwaqt li l-Ingliż jistabbilixxi ruħu bħala l-ilsien tal-amministrazzjoni, il-Malti jissejjaħ l-ilsien uffiċjali tal-qrati.

It-Taljan ma jissemma mkien; anzi jitneħħa wkoll mill-Arkivji Notarili."

It-Tematika ta' Salvu Agius

Agius għandu lista twila ta' kotba reliġjużi u kiteb dwar bosta qaddisin ewlenin tal-Knisja Kattolika Rumana.

Fost dawn kiteb dwar San Gejtanu, Santa Teresa tal-Bambin Ġesù, San Nikola ta' Bari, San Ġorġ Martri, San Lawrenz Levita u San Ġużepp, il-missier puttativ ta' Ġesù.

Kiteb ukoll dwar San Pawl, li bosta awturi Maltin tawh l-importanza tiegħu matul is-sekli 19 u 20 u Sant' Agata, meqjusa bħal San Pawl, patruna tal-gżira.

Interessa ruħu wkoll fl-ewwel insara u kiteb dwar il-katakombi ta' Ruma u l-famuż ċenturjun tal-vanġelu nvolut fit-tislib ta' Kristu.

Jidher li kellu ċerta bagalja wiesgħa almenu fil-ħwejjeġ tal-Knisja.

Kiteb dwar s-Serv t'Alla l-Professur Giuseppe Moscati qaddis minn Napli, Teresa Neumann (tal-pjagi), il-Beata Emilia de Vialar, u Margherita Sinclair mill-Iskozja.

Il-ktieb dwar Moscati kien ġie ppubblikat il-Ħamis 23 ta' Ġunju 1932 u ddedikah lill-Monsinjur Enrico Dandria li fost l-oħrajn kien Ministru tal-Edukazzjoni.

Kien kiteb ukoll dwar Nazju Falzon li hu jsejjaħlu "il-Venerabbli Pajżan Tagħna."

Ktieb ieħor tiegħu hu dak dwar l-Ave Maria mfissra bil-Malti.

Fl-1932, Agius ippubblika Il-Misteru tas-Salib: Mictub bil-Malti.

Il-fantażija ma naqsitx ukoll.

Ippubblika l-ġrajja Captan tal-Guardia: Ġrajja ta' Imħabba fi Żmien ir-Revoluzzjoni Franċiża.

Michael Galea, il-bijografu fost l-oħrajn tal-Arċisqof Mikiel Gonzi, Monsinjur Enrico Dandria u l-Prim Ministru Ġorġ Borg Oliver, ta l-lista ta' 20 pubblikazzjoni ta' Agius.

Imma b'L-Imgħallem tal-Koki sal-1938, il-lista tal-pubblikazzjonijiet titla' għal 24.

Dan barra 4 perjodiċi oħra li hu kien jippubblika kull ħmistax-il ġurnata – Il-Madonna ta' Pinu (fejn ħarġu 98 kopja bejn l-1935 u l-1940), San Ġużepp (fejn ħarġu mitt kopja mill-1934 sal-1938), Il-Purgatorju (li ħarġu 191 edizzjoni bejn l-1932 u l-1940) u Il Volto Santo (li bejn l-1933 u l-1939 ħarġu 100 kopja).

Fl-1934, Agius ippubblika Ctieb tal-Cnisja fuq Talb Meħtieg' Ghal Cull Nisrani.

Il-propjetà tal-ktieb kienet ta' Michiel Psaila u ġie stampat għand l-istamperija Lombardi li kien hemm f'numru 20, Triq Santa Marija, tas-Sliema.

It-talb inkluż jinkludi t-talba ta' filgħodu, ta' filgħaxija, it-talb tal-quddies (fi żmienu kienet bil-Latin), talb għat-tħejjija għall-qrar, il-Via Sagra, Talba lil San Ġużepp u t-Te Deum bil-Latin.

Il-ktieb għandu rispettivament in-nihil obstat u l-imprimatur taċ-ċensur Patri Addeodato M. Schembri u l-Arċisqof Mawru Caruana rispettivament.

Salvu Agius u l-Istorja ta' Malta Kolonja

Agius ried lil Maltin japprezzaw wirt arthom u għalhekk ippubblika verżjoni 'eħfef' tal-istorja ta' Malta ta' Ġan Anton Vassallo li ħafna jafuh għall-poeżija tiegħu Int Sabiħa O Malta Tagħna.

Il-volum kien stampah għand Giovanni Muscat tal-Belt u għandu s-sotto-titlu miktuba għall-poplu.

Vassallo ppubblika l-ktieb fl-1896 waqt li fil-ktieb ta' Agius hemm stampata d-data tal-1948 li skont Robert Mifsud Bonnici is-sena tal-pubblikazzjoni riedet tiġi l-1936.

Il-Google Books jagħti s-sena tal-1932 għall-istess ktieb u jagħti d-dettalji li kien stampat għand Giovanni Muscat tal-Belt u li fih 400 paġna.

Vassallo miet fl-1868.

Ktieb importanti ta' Agius hu Il-Mons.

Dandria jew il-Marti tar-Reliġjon u l-Patrija.

Il-propjetà letterarja tal-ktieb imsemmi kienet ta' Napoleone Cordina Borg.

Ta' Cordina kellhom ħanut Bormla fejn kienu jipprovdu servizzi ta' stationery, bookbinding, fwejjaħ, kotba, gazzetti, rumanzi u novelli, gramophones, diski, artifatti reliġjużi u radjijiet.

L-istess familja waqfet il-Caffe Cordina, il-Belt, fl-1837.

L-Imgħallem tal-Koki

Fl-1938 u wara, għax is-snin tal-pubblikazzjoni mhux inkluża fil-kotba, Salvu Agius ippubblika ħames kotba żgħar li donnhom ma jikkumplimentawx mal-kumplament tal-kitbiet tiegħu.

L-Imgħallem tal-Koki jikkonsisti f'ħames kotba żgħar bir-riċetti għalkemm ma ħarġux kollha flimkien.

Is-sena tal-pubblikazzjoni mhix inkluża fil-kotba.

Imma fl-ewwel ktieb tidher is-sena 1938 fid-daħla li għamillu Ġuż Dimech Debono.

Dimech Debono, bħal Agius, kien kittieb b'diversi interessi u kiteb dwar figuri minn Birkirkara, Turu Rizzo, Mikiel Anġ Sapiano, is-Santwarju tal-Ħerba, l-Imsieraħ, il-Kardinal Fabrizio Sciberras, Indri Debono u Karlu Diacono.

Kien daħħal f'Malta d-devozzjoni lejn San Servolo u kien ko-fundatur tas-Soċjetà Dun Filippu Borgia ta' Birkirkara.

L-Imgħallem tal-Koki jrid jitpoġġa f'kuntest anki ta' x'ikel il-poplu Malti, li għalih kienu diretti l-kotba, kien jikkonsma.

Agius kien qed jippubblika l-ħames kotba qabel it-tieni gwerra li ħalliet effetti kbar fuq il-ħajja tal-pajjiż inkluż l-ikel u d-dietà.

Kien żmien meta l-ħobż kien għadu importanti fid-dietà tal-poplu.

Il-klassijiet il-baxxi kienu jieklu l-minestra, il-ħut u l-famuż gaxin li litteralment kienu jitqatlu għalih minkejja li essenzjalment kien fdalijiet igglorifikati tal-ikel.

L-Ingliżi daħħlu f'Malta l-patata.

Il-laħam ma kienx komuni qabel it-Tieni Gwerra u "il-bdiewa għalkemm kienu jrabbu t-tiġieġ ma kinux jieklu tiġieġa kuljum.

It-tiġieġ u l-bajd kienu miżmuma bħala mezz ta' għajxien."

Irridu nżommu f'moħħna li sal-ewwel nofs tas-seklu 20, nhar ta' Ħadd il-familji kienu jikkumsmaw "xi ħaġa iktar bnina bħall-brodu tal-laħam, ravjul bil-ħaxu tal-ġbejniet, ċanga u majjal u ħafna mazzit."

Fil-fehma ta' Gambin u Buttigieg, il-folja nqalbet għal nofs is-snin ħamsin fejn in-nies wara perjodu ta' għaks, riedet tiekol tajjeb u "bdiet tispiċċa d-distinzjoni ċara bejn l-ikel ta' matul il-ġimgħa u l-ikla ta' nhar ta' Ħadd."

Dettalji dwar L-Imgħallem tal-Koki

L-Imgħallem tal-Koki huma kollha tal-istess daqs, iżommu l-istess stil bħala xeħta tal-qoxra imma jvarjaw f'dak li huma kuluri.

Il-kotba kollha ġew stampati għand il-Lux Press ħlief tnejn minnhom li ġew stampati għand Ebejer Press li kienet tinsab fi Triq l-Imsida, Santa Venera.

Il-kotba kellhom propjetà letterarja ta' Karmnu Psajla (miktuba verbatim) li kellu wkoll ħanut fi Triq il-Merkanti, il-Belt, fi kliemu "quddiem il-posta."

Jidher li x-xbieha tal-qoxra (tpinġija) saret minn Agius innifsu fejn jidher kok bl-uniformi tal-mestjier bil-midalja fuq sidru qalb l-apparat tal-kċina.

Kull ktieb fih 32 paġna u fl-ewwel paġna ta' wara l-qoxra ta' quddiem, jerġa' jipproduċi l-istess qoxra bid-disinn b'kollox.

Għal Agius it-tisjir kien sengħa.

Jinsisti li r-riċetti li hu jippreżenta kollha ġew ippruvati mill-aqwa koki internazzjonali.

Barra l-ikel offra wkoll riċetti tal-ġulepp, il-likuri u l-ħelu.

U kollha bil-Malti.

L-ewwel ktejjeb fih 53 riċetta: 13 minnhom tal-ħelu.

Fit-tieni ktieb jidhru 40 riċetta u 4 tal-ħelu.

Fit-tielet ktieb, Agius inkluda 41 riċetta, 3 minnhom tal-ġulepp, 5 tal-likuri, 3 tar-riżolin u 7 tal-ħelu.

Ir-raba' volum fih 42 riċetta.

Fil-ħames ktieb, ir-riċetti jitilgħu għal 45.

Jidher li l-ħames ktieb ma kienx intenzjonat li jagħmlu imma jsemmi li t-talba għal iktar riċetti baqgħet hemm.

Anzi sostna li fil-każ tal-ħames librett, ir-riċetti huma "assolutamnt ġodda u oriġinali" għalkemm jistqarr li mhux hu l-inventur dirett tagħhom.

Kif intqal, iktar 'il fuq, Ġuż Dimech Debono kiteb id-daħla tal-ewwel ktieb u faħħar lil dawk l-awturi li kienu qed jagħżlu l-Malti bħala l-mezz tal-kitba minkejja "li huma mgħallmin sewwa f'ilsna barranin ukoll."

L-awtur tar-reċensjoni fakkar li Agius kien qed jippubblika l-ktieb fi żmien li l-Malti "sa fl-aħħar" sar ilsien uffiċjali.

Dak il-punt jitfa' dawl fuq il-perjodu tal-pubblikazzjoni.

Is-Singularità ta' Salvu Agius

Mir-riċerka ta' Gambin u Buttigieg, joħroġ ċar l-avvangwardja ta' dan ir-raġel li kien qed jintroduċi riċetti mal-Maltin li ħafna minnhom ma kinux isajruhom anki minħabba d-dħul finanzjarju tagħhom jew modi ta' għajxien.

Imma Agius offra wkoll alternattivi għal min ma setax isajjar il-laħam spiss u anki nkluda xi riċetti Maltin.

Buttigieg u Gambin isemmu li fil-ħamsinijiet tas-seklu għoxrin nies bħal Carmen Carbonaro, xandara maħbuba fuq ir-Rediffusion u membru ħabrieka fl-Azzjoni Kattolika, fil-kotba tagħhom jibdew jinkludu d-deżerta li f'dan il-punt issir fissa fil-menu tal-Malti.

U hawn terġa' tispikka l-avangwardja fil-kas ta' Agius fejn anki ssuġġerixxa kif tagħmel il-likuri u jagħti 3 riċetti tal-ġulepp: taċ-ċirasa, tal-frawli u tal-lewż.

Il-likuri li offra riċetti tagħhom huma tal-kafe, te, għeneb, larinġ u frawli.

Ta wkoll riċetti tar-rożolin: kannella, vanilja u punch.

Il-fatt li kien jaf tlett ilsna barranin minbarra l-Malti kien importanti biex Agius ma jillimitax ruħu biss għall-kċina waħda, ta' pajjiż wieħed.

Agius ma jagħtix l-għejun tar-riċetti tiegħu imma żgur li qalleb diversi kotba barranin ta' dan it-tip.

Però kif inkiteb qabel, Agius ma jinsiex anki l-ikel tradizzjonali Malti – l-istuffat, it-torti, it-timpana, il-fenek, l-isfineġ u l-kumplament.

Inkluda wkoll riċetta tal-ispaghetti la Għawdxija.

Ma nesiex ukoll lil dawk li kien jieklu mill-kaċċa u ta pereżempju riċetta tal-għasafar tal-kaċċa fis-seffud u għasafar mixwija fil-kazzola.

Fit-tielet ktieb Agius kiteb li r-riċetti tal-kotba tiegħu, "kollha kemm huma ġew ippruvati bl-isbaħ suċċess minn l-iktar koki famużi."

Hemm il-varjetà ta' platti fir-riċetti proposti: il-laħam, is-sopop, it-torti, l-għaġin, il-frejjeġ, u l-insalati.

Anki ta' riċetti li fi żmienna jinstemgħu strambi: pastizzi tal-fwied, pastizzi tal-imqarrun u tas-summien jew kaċċa oħra.

Fil-ħames volum, Agius isemmi li l-Maltin kienu qed jibdlu l-gosti tagħhom f'dik li hi kċina u ma baqgħux jirristrinġu t-tisjir għal dak li hu jsejjaħlu "żmien in-nanna Gerit, minestra tiela' u minestra nieżla, bebbux bl-aljoli, imbuljuta, bigilla, xuppatu u ħafna affarijiet oħra bħal dawn."

Skont hu, il-Maltin draw isiefru "u draw jieklu tajjeb."

Għalkemm din tas-safar għandha tkun ikkwalifikata għax ħafna safar kien marbut mal-emigrazzjoni u xi ħadd bħal Juan Mamo kien negattiv għall-komportament tal-Malti barra minn pajjiżu.

Fil-lista tal-ħelu, Agius fost l-oħrajn ta riċetti tal-pasta frolla, l-għaġina sfiljurata, il-pudina tar-ross, it-torta tat-tuffieħ, u pudina tal-ħalib u l-lewż u l-karamelli.

Il-ħames ktieb fih lista twila ta' riċetti għal magru; li wieħed seta' jagħmilhom għall-perjodu tar-Randan meta normalment kien hemm l-impożizzjoni ta' ċertu assistenza mill-ikel impost mill-Knisja Kattolika.

Ġudizzju pożittiv għas-Sensiela L-Imgħallem tal-Koki

Jidher li kien hemm reazzjoni pożittiva għal dawn il-pubblikazzjonijiet tant li fit-tieni ktieb Agius silet reċensjonijiet li dehru f'Il-Berqa tal-20 u s-27 ta' Ġunju 1938 u Doctor Brombos tal-24 ta' Ġunju 1938.

Il-Berqa fl-ewwel okkażjoni rrikmandat il-ktieb "lil kulħadd u speċjalment lin-nisa tal-familja."

Wieħed japprezza li dik il-ħabta, l-ikel kien marbut iktar mad-dominju tal-mara milli tar-raġel.

Fit-tieni kitba tal-ġurnal imsemmi, Agius faħħruh għax ħaddem "l-ortografija tal-Għaqda" li kienet twaqqfet fl-1920 bl-isem Għaqda tal-Kittieba tal-Malti u għax inżamm prezz irħis meta nbiegħ il-ktieb – sold u nofs.

Il-Berqa anki rrikmandat li jkun hemm min jitħajjar jistampa kotba bi prezz simili għal dan il-ktieb għax b'"nefqa żgħira kulħadd seta' jixtrihom."

Doctor Brombos irrimarka li l-ktieb "jgħallmek kif issajjar l-aħjar ikel fin u tajjeb …" Fuq kollox il-ktieb iqabbdek "aptit ta' ngħama."

Wieħed josserva li fir-riċetti kif jagħtihom Agius kien għad ma hemmx l-idea ta' ħin li se jieħu l-oġġett biex isir – wisq probabbli anki għax kienet soċjetà li kienet temmen iktar fis-sajran bil-mod - u anki lista ta' ingredjenti għalihom kif aħna mdorrijin fil-preżentazzjoni ta' riċetta.

Kollox ma' kollox dan kien proġett validu u fil-fehma tal-awtur preżenti għandu jkun meqjus bħala dak li introduċa l-ġeneru tar-riċetti f'Malta.


Xogħol tal-Iskjavi fost il-Maltin

Xogħol tal-Iskjavi fost il-Maltin

Guido Lanfranco Artiklu li deher fil-Programm tal-Festa tal-2007 tal-Għaqda San Leonardu ta' Ħal Kirkop u riprodott bil-permess tal-awtur .

Dwar skjavi li kienu jaqdfu fuq il-galeri u x-xwieni tal-Ordni ta' San Ġwann jew tal- kursari nisimgħu spiss u nkiteb ħafna.

Għalhekk f'din il-kitba mhux ser nikteb dwar dawn imma dwar xogħolhom fuq l-art qalb il-poplu Malti sakemm spiċċat minn hawn l-Ordni ta' San Ġwann u spiċċaw huma wkoll.

Billi l-iskjavi f'Malta kienu parti minn sistema aċċettata kullimkien u kienu jiffurmaw parti mill-ambjent soċjali tal-Maltin għal mijiet ta' snin, ma jistax jonqos li mhux biss ħadmu u ħallew warajhom is-swar u l-bini li għadna naraw sa llum, imma l-Maltin, l-aktar fl-ibliet ta' madwar il-Port il-Kbir , fl-Imdina u fl-irħula l-kbar kellhom stil ta' ħajja li kienet tinvolvi l-jasar f'ħafna mill-aspetti tagħha u f'fomm il-poplu żviluppaw bosta leġġendi li jfakkruna fl-iskjavi fil-gżejjer tagħna.

Magħhom daħħlu wkoll traċċi ta' xi xogħol, snajja' u superstizzjonijiet li ġabu magħhom minn artijiet oħra.

Xogħol l-iskjavi tal-Ordni fuq l-art

Meta ma kienux ibaħħru, jaqdfu u jaħdmu fuq il-galeri l-iskjavi tal-Ordni kellhom ħafna xogħol ieħor fuq l-art.

Kien ikollhom ammont kbir ta' xogħol ta' bini tas-swar u fortifikazzjonijiet.

Għall-bini tal-Belt Valletta mill-1566 jingħad li kienu jaħdmu xi 8,000 skjav .

Fl-1612 ix-xogħol fuq l-akwedott ta' Wignacourt kien waqaf minħabba ħafna ntoppi u jingħad li fi stadju minnhom kellu jkun skjav T ork li sab xi soluzzjoni.

L-akwedott kien komplih u spiċċah b'suċċess Bontadino de Bontadini biex wassal l-ilma mill-inħawi tar- Rabat għall-Belt fl-1615.

Meta kien ikun hemm biża' ta' invażjoni mit-T orok dan ix-xogħol kien jingħata aktar urġenza, bħalma ġara, fost drabi oħra, f'Jannar tal-1547 meta l-Gran Mastru ordna li l- iskjavi jinġabru għax-xogħol fuq is-swar ta' Sant' Anġlu.

Fil-funderija tal-Ordni fil-Belt kuljum kienu jagħmlu kanuni tal-bronż u tal-ħadid li kienu jirriċiklaw mill-metall ta' oħrajn qodma u, fl-istess post, fl-1682, inħadmet grada tal-ħadid għal quddiem il-vara tal-Kunċizzjoni li kien hemm għand il-Konventwali u ġarrewhielhom l-istess skjavi.

Kienu jaħdmu wkoll fl-armerija tal-palazz.

Fl-1770 l-uffiċjal inkarigat talab li jibgħatulu mill- inqas 100 skjav biex jgħinuh inaddaf u jirrestawra l-eluf ta' armi miġbura hemm.

Ħafna skjavi kienu jaħdmu fit-tarzna u madwarha, jgħinu fix-xogħol tal-qlafat, tal- kurdara u tal-mastrudaxxi fil-qtugħ tal-injam u fuq it-torn, mal-ħaddieda fil-forġa u

paġna 1 minn 5 Xogħol tal-Iskjavi fost il-Maltin

wkoll f'imħażen oħra tax-xogħol.

Dan minbarra xogħolijiet oħra ta' ġarr ta' proviżjonijiet, kanuni u kulma jinħatt jew jitgħabba fuq il-galeri, u xogħol ieħor li kienu jqabbduhom nies tas-snajja' oħrajn ukoll jekk ma jkunux tal-Ordni.

Kienu jaħdmu u jsewwu l-qlugħ li minnhom, kull biċċa tal-gwerra fis-seklu tmintax, kien ikollha xi 36 għamla differenti.

Fis-Sacra Infermeria, l-isptar tal-Ordni, mhux biss kien hemm infermieri normali imma wkoll oħrajn skjavi għall-kura tal-pazjenti u l-manutenzjoni tal- isptar .

Bħala eżempju nsemmu li fl-1648 kien hemm 39 skjav u ħabsin forzati, għadd minnhom fil-kċina, oħrajn jaħslu lożor u lbies, fl-ispiżerija, tindif tal-fided u fil-ġnien tal-ħxejjex mediċinali.

Fl-1750 kien hemm 30 nisrani u 32 Mislem.

Fil-palazz tal-Gran Mastru, minbarra impjegati ħielsa, kien hemm skjavi nisa li jaħdmu ta' servjenti u fil-kċina.

Verdala, fost oħrajn, kellu tliet mużiċisti Indjani u erba' Torok mgħammdin u ħaddiema oħra li kienu tiegħu personali li, skont it-testment tiegħu inħelsu wara mewtu.

Carafa' kien għen bi flusu lill-patrijiet Franġiskani Konventwali biex jibnu l-knisja tagħhom tal-Belt imma kien silifhom skjavi u ħaddiema oħra tal-Ordni biex isir il-bini.

Fl-1697 Perellos ħallas 220 skud biex xtara żewġ bniet Torok ta' 12 u 9 snin u nefaq 123 skudi oħra biex għamlilhom ilbies rikk tal-brokkat.

Kontroll tal-iskjavi

Mal-qanpiena tal-Ave Marija f'inżul ix-xemx l-iskjavi tal-Ordni li jaħdmu fuq l-art kienu jorqdu fil-ħabsijiet li kien hemm fil-Birgu, fil-Belt u fl-Isla.

Kien hemm dawn it-tliet ħabsijiet biex meta jasal il-bżonn li joħorġu jaħdmu jew jirritornaw għall-lejl ma jkunx hemm bżonn ta' traġitti żejda fuq il-baħar fejn sikwiet kien hemm każi ta' ħarba.

Post bħal dan kien jissejjaħ bagno (banjo).

F'dan il-ħabs kellhom regolamenti apposta u kulma kienu jagħmlu kienu jinħtieġu l-permess.

Hemm bosta eżempji ta' skjavi li jingħataw permess jorqdu barra mill-ħabs għax ikunu mpjegati ma' kavallieri u familji, imma min iżommhom kien jinżamm responsabbli għalihom.

It-T eżor tal-Ordni kien jagħti permessi bħal dawn u wkoll jistabbilixxi stima jew il-prezz ta' skjavi li jaħdmu mal-privat.

Familji bi skjavi magħhom fid-dar kellhom jirreġistrawhom bl-isem, numru, età u art twelidhom.

Xi skjavi li jaħdmu mal-privat imma li kellhom il-libertà li joħorġu barra, xorta kellhom jinġabru fil-ħabs tal-post għall-lejl ma' skjavi oħra.

Meta kien hemm il- pesta, bħal dik tal-1676, ir-regolamenti kienu jipprojbixxu li n-nies jiġġerrew barra.

Meta kellhom bżonn qadjiet setgħu jibagħtu skjav , qaddej jew membru tal-familja wieħed biss li jibqa' dejjem l-istess wieħed li jagħmel il-qadjiet.

Xogħol fil-bagno jew ħabs

Fil-ħabsijiet l-iskjavi kienu jingħataw permess li jagħmlu xogħol ieħor li minnu jistgħu jaqalgħu xi ħaġa.

Ma ninsewx li l-iskjavi kienu taħlita ta' nies li nqabdu waqt li kienu

paġna 2 minn 5 Xogħol tal-Iskjavi fost il-Maltin

jivvjaġġaw jew minn arthom għalhekk fosthom kont issib, tista' tg ħid, kull tip ta' snajja' u xogħlijiet li kienu esperti fihom f'pajjiżhom jew attivitajiet oħra li jistgħu jirrendu ftit tal-qliegħ.

Fil-ħabsijiet kien hemm għadd ġmielu ta' skjavi li kienu jaħdmu ta' barbiera jqaxxru l- leħja u jaqtgħu ix-xagħar .

Kienu jitħallsu ftit u għalhekk xi Maltin kienu jmorru għandhom biex jiffrankaw il-flus.

Xi qassisin kienu ġew ċensurati għax marru għand skjavi Misilmin minflok Insara jew impjegawhom servjenti magħhom.

Xi lsiera Griegi u T orok fil-bagno tal-Belt kienu magħrufa li jbiegħu xarbiet sħan mhux komuni.

Wieħed Franċiż li fl-1663 kiteb dwar iż-żjara tiegħu f'Malta jgħid li kienu jippreparaw il-kafe u ċ- ċikkulata (kokotina) li f'dawk iż-żminijiet kienu għadhom lussu.

Kienu joffru wkoll xorb frisk bis-silġ.

Dak iż-żmien is-silġ kienu jġibuh minn Sqallija.

Saħansitra xi kavallieri kienu jmorru hemm bil-moħbi biex jixtru ftit minn dawn ix-xarbiet sħan jew kesħin li ma kontx issibhom bnadi oħra.

Meta kien ikun hemm bżonn ta' bojja għal xi kkundannat il-Gran Mastru kien japprova skjav magħżul mill-bagno.

L-iskjavi tal-ħabsijiet kien ikollhom xogħol personali tagħhom ġewwa l-istess ħabs, imma wkoll barra t-triq.

Fost xogħolijiet li nsibu msemmijin hemm xogħol fit-tverna, bejgħ ta' ħarrub, ħobż, ilma, ċiċri, ħjata, ħaddied, ġarr ta' merkanzija jew oġġetti oħra, ħatab, qrieq, kpiepel, paljijiet, kenniesa, mriewaħ, xkupi tal-palm, buttara, pipi tal-qasba, għasel, jirahnu l-oġġetti, sdieri għall-bniet, tiġieġ u bajd, drapp, u l-kumplament.

Skjavi fil-bagno tal-Ordni ma kinux intitolati għall-ħobża u lbies jekk ikollhom xogħol ieħor barrani.

Skjavi mal-familji

L-aktar fil-Belt Valletta u fit-tlitt ibliet, sa mill-bidunett li ġew il-kavallieri f'Malta, niltaqgħu ma' ħafna dokumenti li juru li n-nobbli, kavallieri u s-sinjuri kollha kellhom xi skjav jew skjava għax-xogħol fid-dar jew personali u biex jagħmlu xogħol li ħaddieħor ma kienx irid jagħmlu, fl-għelieqi u fl-istalel.

Avukati, tobba, romol sinjuri, qassisin, suldati u baħħara, is-sindku, xi għalliem, il-kantur tal-kattidral u oħrajn, jekk kienu tat-tajjeb, kien ikollhom l-iskjavi.

L-iskjavi kienu suġġetti għal kastigi aktar ħorox minn ħaddieħor , imma ta' xogħolhom kienu jitħallsu rati l-istess.

Il-biċċa l-kbira tal-iskjavi ma kinux jikkonvertu għall- Kristjaneżmu u ġieli nqala' nkwiet għax xi ħadd kien idaħħal fil-knisja skjav Mislem għax ikun servjent personali tiegħu.

Għalhekk l-Inkwiżitur kien ipprojbixxa (1729) li skjavi Misilmin jidħlu fil-knisja.

Skjavi li kienu jingħataw permess mill-familji jew minn sidhom privat biex jistgħu jagħmlu xogħol ieħor kienu jissejħu "franki".

Il-bejgħ ta' ċerti affarijiet tal-ikel u likwidi

paġna 3 minn 5 Xogħol tal-Iskjavi fost il-Maltin

kien bil-permess speċjali tal-awtoritajiet.

Dan kien isir għax kien ikun hemm ħafna każi ta' skjavi li jisirqu, fost oħrajn, żejt u ħobż li kien jitqassam fil-ħabs għall-konsum tagħhom u jbiegħuh.

Negozjant sinjur f'Ħal Balzan fis-seklu tmintax, bħala eżempju, kellu dar u familja kbira, u miegħu kellu għadd ta' skjavi, fosthom nisa suwed.

Fost individwi li kellhom skjavi nsibu uħud li kellhom ħajja ftit jew wisq imħawda li sikwit kienu jidhru quddiem l- inkwiżitur .

Waħda li tissemma' kienet Speranza (fl-1617) li kienet tberbex fis- superstizzjonijiet u maġija u kellha sittax-il skav nisa u rġiel.

Ukoll Caterina Vitale, għalkemm kienet saret benefattriċi magħrufa tal-iskjavi, kien hemm żmien meta kienet taħqar lil tagħha.

Cosmana Navarra, benefattriċi tal-knisja parrokkjali tar-Rabat, mietet fl-1687 u ħalliet warajha lil Mosè li hi kienet rabbiet fid-dar tagħha għax kien iben Marietta, skjava tagħha wkoll.

Mosè kien sar saċerdot u miet fl-1715.

Skjavi ma' tal-knisja

Jekk ikunu tat-tajjeb, qassisin u kjeriċi kien ikollhom l-iskjavi tagħhom ukoll.

Fost l- eżempji nistgħu insemmu żewġ qassisin tewmin fir-Rabat li kellhom taqdihom lil Giuseppina, skjava konvertita, ta' 24 sena.

Fl-Istatus Animarum ġieli kienu jidhru ismijiet ta' skjavi domestiċi bħalma, bħala eżempju, nsibu fil-Birgu, lil Anna u Marjanna, żewġ skjavi ma' kjeriku miżżewweġ.

Isimhom jurina li kienu kkonvertew.

F'Ħal Qormi, fost oħrajn, fis-seklu tmintax kien hemm diversi qassisin li kellhom skjavi jaqduhom u l- kappillan Desira kellu skjava sewda jisimha Antonia li mietet fl-1708.

Id-Dumnikani tar-Rabat kellhom skjav jismu Domenico jaħdmilhom ta' kok, li miet fl- 1601 u warajh qabbdu ieħor .

Soru ġdida li daħlet mal-Bendittini tal-Imdina, bħala parti mid-dota, tawha skjava u din baqgħet magħha fil-kunvent.

Is-sorijiet ta' Sant'Ursla tal- Belt kellhom skjavi biex inaddfu l-knisja, fosthom xi nisa suwed, u oħrajn li jiġu darba fil- ġimgħa mill-bagno tal-Birgu biex ikissru l-injam għall-ħatab u filgħaxija jittieħdu lura l- ħabs.

L-Isqof Baldassere Cagliares fl-1631 kien marad u, billi f'dawk iż-żminijiet kienu jemmnu f'ħafna superstizzjonijiet, waħħlu fl-iskjav Tork li kellu għax qalu li kien għamillu xi seħer .

T ant kienu jemmnu f'hekk li lill-iskjav wiegħduh li jtuh il-ħelsien jekk ineħħi l-magħmul minn fuq l-Isqof.

Hekk sar imma qabel inħeles it-Tork għamel xi żmien fil-ħabs tal-magħmul fuq l-Isqof.

Meta l-Isqof Gori Mancini miet fl-1727, fit-testment ħalla żewġt ikmamar tal-kantina lill- iskjava konvertita li kellu, Anna Maria.

Skjavi mal-artisti

Jingħad li Mattia Preti kellu skjav li kien joqgħodlu mudell għall-figuri fil-pittura tiegħu.

paġna 4 minn 5 Xogħol tal-Iskjavi fost il-Maltin

Preti kien jgħid li fl-1679 kien għamel parrinu lil tifel Mislem li twieled minn skjava u tah l-istess ismu u kunjomu meta għammduh fil-parroċċa ta' San Pawl tal-Belt.

Kif kienu jagħmlu wkoll il-kavallieri u n-nobbli, Preti kien spiss jagħmilha ta' parrinu lil skjavi konvertiti.

Il-pittur Giuseppe D'Arena u martu, li kienu joqogħdu ħdejn il-Karmelitani tal-Belt, kellhom skjava konvertita jisimha Maddalena.

Mikelangelo Merisi di Caravaggio kien pinġa lill-Gran Mastru Alof de Wignacourt u dan kien tant għoġbu li lil Caravaggio tah xi skjavi bħala rigal.

Skjavi fis-superstizzjoni

Għadna kif semmejna s-superstizzjoni u l-iskjav tal-Isqof Cagliares.

Dak hu eżempju wieħed minn bosta li niltaqgħu magħhom fid-dokumenti, l-aktar fir-reġistri tal- Inkwiżizzjoni.

Fost l-iskjavi kien hemm għadd kbir li jidħlu għal ħafna attivitajiet konnessi mas-superstizzjonijiet u jisfruttaw lin-nies fidili li jemmnu fihom.

Għalhekk kien ikun hemm ħafna li jmorru għandhom, nisa dwar problemi ta' mħabba, vendikazzjonijiet, protezzjoni, jasar ta' familjari u ħafna problemi oħrajn.

Kienu jdaħħlu ħafna bċejjeċ tal-karti, kliem, amuleti u simboli mistejużi mħalltin mar- reliġjon.

Bħala eżempju nsemmu skjav Mislem li marret għandu mara nobbli għax żewġha kien sikwit jittradiha.

Qalilha li hu Dumnikan liebes ta' skjav biex iħallat xorb misterjuż li jagħmel paċi lill-miżżewġin!

-----TMIEM -----

paġna 5 minn 5

history, folklore, architecture, traditions


Article from file /home/albert/CODE/textmt/textmt/corpus/data/rawdata/kappellimaltin/pdf/KAPPELLI_FIL-_WIDIEN

KAPPELLI FIL-WIDIEN

Kitba ta' Dr. Joseph Borg

Meta nafu li Malta, bħala gżira ta' medda art ta' madwar 300 km biss, hija xi ħaġa li tgħaggeb meta tara li f'Malta għandna 'l fuq minn 100 km tul ta' widien ewlenin u madwar id-doppju ta' dan f'widien żgħar.

Nistgħu ngħidu l-istess għal Għawdex, li huwa iżgħar minn Malta iżda l-proporzjon ta' widien qiegħed hemm.

Ma nistgħaġbux mela li fil-Widien insibu għadd sabiħ ta' Kappelli.

Il-widien jintużaw, jew aħjar kienu jintużaw, għal bosta attivitajiet.

Biċċa minn dawn għadhom sal-lum waqt li oħrajn ma baqgħux – iżda xorta taw spazju għal bini ta' kappelli fil-widien.

Bosta widien kienu jintużaw bħala mezz ta' kominikazzjoni bejn raħal u ieħor, fi żmien meta karozzi tal-linja kienu ftit u aktar u aktar karozzi privati.

Bil-ħmar u l-karettun kont tista' tgħaddi fit – trejqiet fil-widien mnejn kienu jgħaddu l-bdiewa.

Niftakar fi tfuliti l- purċissjoni tal-Ġimgħa l-Kbira f'Ħal Qormi konna mmorru narawha billi minn Ħ'Attard ngħaddu bil-mixi tul Wied is-Sewda.

Bħalna kienu jagħmlu hekk ħafna nies, mhux biss għal xi festa jew purċissjoni iżda wkoll għall-kummerċ bejn raħal u ieħor.

La darba jgħaddu n-nies kif ukoll il-bdiewa, fil-widien bdew jinbnew il- kappelli wkoll.

Dawn kienu jaqdu l-ħtiġijiet reliġjużi tal-bdiewa li joqgħodu fl-inħawi kif ukoll lok ta' serħan għal ftit ħin fil-vjaġġ minn raħal għal ieħor.

Xi talba żgħira ta' devozzjoni kif ukoll biex jitbiegħed kull għawġ għal min ikun iterraq hemm ma kienetx

-------------------------------------------------------------------------- Paġna 1 minn 4 tonqos.

Eżempji ta' dawn il-Kappelli insibuhom f'Wied is-sewda fejn hemm Santa Marija tal-Blat.

F'Wied il-Qlejgħa, limiti tal-Mosta, hemm San Pawl tal-Qlejgħa li kienet toffri waqfa ta' mistrieħ għal kull min ikun tiela' l-Imdina minn San Pawl il-Baħar jew minn Burmarrad.

Il-Widien huma għajn ta' ġid għall-bidwi billi dawn joffru ilma ġieri almenu għal perjodu tas-sena.

Ilma li jintuża għat-tisqija tar-raba u biex jisqu lill-bhejjem.

Artijiet agrikoli qrib jew tul il-widien, u li kienu privati, kienu jħajjru lis-sidien ta' dawn l-artijiet biex joffru rziezet fl-inħawi ħalli l-bdiewa jkunu qrib ir-raba.

Bħala servizz lill- bdiewa, is-sid kien joffri wkoll l-użu ta' kappella privata li jkun bena minn flusu għas-servizzi reliġjużi.

Is-sid seta kien xi nobbli jew xi kavallier.

Dawn il-kappelli privati jissejjħu ġustpatronat.

Eżempji tagħhom għandna diversi fosthom il-kappella tal-Vitorja fl-Imtahleb imperrċa fil-bidu tal-Wied.

L-ewwel kenn tal-bniedem f'pajjiżna kienu l-għerien.

Maż-żmien xi għerien bdew jinbnewlhom il-faċċati għas-sigurta u l-kenn mix-xita għal dawk li jgħammru fihom.

Naraw eżempji ta' dawn fil-Miżieb fil- Mellieħa u fil-Baħrija.

Dawn taw bidu għal bini ta' Kappelli fl-Għerien Bosta widien fihom għerien u għallhekk ma naqsux li xi għerien ġew żviluppati f'kappelli bħal dik tal-Lunzjata f'Wied il-Lunzjata fil- Kerċem f'Għawdex, jew dik ta' San Pawl l-Eremit f'Wied il-Għasel fil-Mosta.

Xi kappelli, barra milli kienu joffru servizz religjuż, kienu jservu wkoll bħala punt ta' referenza fejn jiltaqgħu n-nies għal xi attivita soċjali, bħal per eżempju biex jistriehu fi triqthom jew biex jerfgħu

-------------------------------------------------------------------------- Paġna 2 minn 4 ftit ilma għalihom u għall-bhejjem li jkollhom magħom mill-bir li dejjem kien jinstab ħdejn il-kappella.

Il-Kappella tal-Madonna tad- Dawl, fil-Bidni fiż-Żejtun hi waħda min adwn li semmejna.

Minn naħa l-oħra l-kappella tal-Vizitazzjoni f'Wied Qirda kienet toffri post imnejn id-dejma kienet tagħti l-allarm hekk hif kienu jintlemħu xi sibbien telgħin fil-wied, jew imnejn tlebbet lejn l-Imdina għall- għajnuna.

L-attakki mis-sibbien ma kienux jonqsu u għalhekk li wieħed jeħlisha ħafif minn xi attakk bħal dan kienet grazzja kbira.

Hekk nafu li l-Kappella ta' l-Isperanza f'Wied il-Għasel il-Mosta hija eżempju tipiku ta' ġrajja bħal din li ntemmet b'wiċċ il-ġid.

B'ħajr inbniet din il-kappella.

Il-kappella tal-Madonna taż-Żellieqa fil- Għargħur inbniet b'ħajr għall-fejqan ta' tfajla.

Il-baħħara wkoll kellhom metodu sempliċi ħafna, iżda effettiv, biex juru r-rikoxoxximent tagħhom għal xi grazzja milqugħa, ngħidu aħna ħelsien minn xi għarqa jew minn xi attak tas-sibbien.

Baħrin bħal dawn, grati għall-grazzji milqugħa, kienu jterrqu mis-Salina, li kien port, għall-Grotta ta' San Pawl fir-Rabat ta' l-Imdina.

Fi triqthom tul Wied il-Qlejjgħa kienu jieqfu jistrieħu fuq iz-zuntier tal- Kappella ta' San Pawl ta' Wied il-Qlejgħa u mal-ħitan ta' barra tal- kappella jonqxu xbiha żgħira tax-xini jew tal-mirkeb tagħhom, jew xi warda tar-riħ.

Dawn jissejhu graffiti tal-wegħdiet.

Graffiti bħal dawn insibu wkoll fil-kappelli tal-Kuncizzjoni f'Wied Gerzuma, r- Rabat kif ukoll f'dik tal-Qala f'Għawdex.

Hekk kif xi wħud kienu jqabbdu xi pittur biex jagħmel pittura żgħira tal-grajja li turi l- ħelsien b'wiċċ il-ġid minn xi għawġ, u kienu joffruha lil xi Kappella, bħal dik tal-Madonna tal-Ħerba, f'Birkirkara, jew tas-Santwarju tal-

-------------------------------------------------------------------------- Paġna 3 minn 4 Madonna tal-Mellieħa.

Dawn il-baħħara jew sajjieda kienu joffru dan l-inqix mal-ġenb tal-Kappella bħala ħajr.

Fl-aħħarnett ma ninsew li l-ilma, flimkien max-xemx, huma l-aktar żewġ ħolqien kbar.

Fejn hemm l-ilma u r-raġġi tax-xemx hemm ħajja bl-abbundanza.

F'pajjiżna dawn issibhom żgur fil-widien.

Minn naħa l-oħra l-ilma huwa marbut mad-din, jew reliġjon sa minn żmien l-Antik Testment, per eżempju l-ħasil fix-Xmara tal-Ġurdan u l-Bir ta' Ġakobb, waqt fit-Testment il-Ġdid diversi passaġġi jsemmu l-ilma u l-użu tiegħu għal skopijiet religjużi.

San Frangisk jirreferi għall -ilma bħala "Oħtu".

Mela meta nafu dan kollu għaliex inkomplu nniġġsu l-widien tagħna?

-------------------------------------------------------------------------- Paġna 4 minn 4


Din l-ewwel edizzjoni ġiet ippubblikata fl-2020 mill-Kunsill Nazzjonali tal-Ktieb.

Il-messaġġ tal-Kap Eżekuttiv 3

Dwar il-Kunsill Nazzjonali tal-Ktieb

Id-dispożizzjoni mentali tal-Kunsill Nazzjonali tal-Ktieb hi waħda primarjament kulturali u multimedjali, u b'dawn jirnexxilna naħdmu ma' msieħba differenti biex nilħqu għanijietna.

Bħala entità, il-KNK jaqa' taħt il-Ministeru talEdukazzjoni u x-Xogħol u minn dejjem kien parti importanti mill-infrastruttura edukattiva pubblika.

Malta Libraries, li hija l-entità pubblika li tieħu ħsieb il-libreriji pubbliċi u l-Bibljoteka Nazzjonali, hija separata iżda naħdmu mill-qrib flimkien.

L-istaff u l-kuntatti Kap Eżekuttiv

Mark Camilleri Deputat Kap Eżekuttiv Norbert Bugeja Segretarju Joe Debattista joe.debattista@gov.mt Membri fil-Kunsill Antoinette Borg Jean Paul Borg Maria Brown Leanne Ellul Aleks Farrugia Audrey Friggieri Chris Gruppetta Senior Manager Simona Cassano simona.cassano@ktieb.org.mt Manager (Avvenimenti u Drittijiet ta' Barra) Matthew Borg matthew.borg@ktieb.org.mt

Manager (Fondi u Kontenut) Andrew Ricca andrew.ricca@ktieb.org.mt

Indirizz Il-Kunsill Nazzjonali tal-Ktieb Il-Librerija Pubblika Ċentrali Triq Prof. Joseph J. Mangion Il-Furjana FRN1800 Malta (UE)

Uffiċjal tal-ISBNs Michael Mercieca michael.mercieca@gov.mt

Telefown +356 27131574 / +356 21222654 / 27300672

Traduttur għall-Għarbi Walid Nabhan

Is-sena 2019 kienet sena b'ħafna sfidi, madankollu l-Kunsill Nazzjonali tal-Ktieb kompla jikber mis-sena ta' qabel.

Kien hemm żieda ta' 80% fil-fondi pubbliċi allokati lillKunsill għall-ispiżi rikorrenti meta mqabbla mas-sena ta' qabel, jiġifieri €910,000, u €600,000 f 'fondi kapitali għar-restawr ta' binja tal-Gvern fi 8, Triq Zekka, il-Belt Valletta.

Għalaqna s-sena bi kriżi nazzjonali li qatt ma rajna bħalha, li affettwat fil-fond l-aspetti kollha tas-soċjetà Maltija, fosthom l-ekonomija - u l-industrija tal-kotba.

Il-Kunsill Nazzjonali tal-Ktieb ħassar iċ-ċerimonja tal-Premju Nazzjonali tal-Ktieb f 'Kastilja, il-post minn fejn jaħdem il-Prim Ministru, fejn tradizzjonalment kienet issir.

Id-deċiżjoni ttieħdet wara li uffiċjali għolja fl-Uffiċċju tal-Prim Ministru ġew implikati fil-qtil talġurnalista Daphne Caruana Galizia.

Din iddeċiżjoni kienet appoġġjata unanimament mill-imsieħba fl-industrija tal-kotba, minkejja l-effetti ekonomiċi negattivi tagħha.

Il-Kunsill Nazzjonali tal-Ktieb kien ukoll l-ewwel entità pubblika li ċċelebra formalment il-kisbiet ta' Daphne Caruana Galizia b'avveniment waqt il-Festival Nazzjonali tal-Ktieb fl-2018.

Wieħed mill-għanijiet tagħna hu li nżidu d-dħul tal-imsieħba fl-industrija, l-aktar meta qed nitkellmu dwar il-pubblikaturi u l-awturi.

Iż-żieda sostanzjali fil-fondi tassena l-oħra pprovdewna bl-opportunità li ninvestu aktar fil-marketing u l-produzzjonijiet awdjoviżivi, kif ukoll żidna l-premjijiet għallPremju Nazzjonali tal-Ktieb - li għandhom ikunu diġà tqassmu meta jiġi ppubblikat

dan ir-rapport.

It-twettiq tal-istrateġija tagħna miexi tajjeb u dan grazzi għassapport finanzjarju pubbliku.

Nistqarr li kelli r-riżervi tiegħi dwar nies ġodda burokratiċi li ddaħħlu jaħdmu fid-Dipartiment talFinanzi tal-Ministeru tal-Edukazzjoni.

Dawn il-ħsibijiet leħħinthom pubblikament biex tissaħħaħ il-pożizzjoni awtonoma tal-Kunsill Nazzjonali tal-Ktieb, u nista' nikkonferma li aktar tard kollox issolva kif suppost.

Il-Kap Eżekuttiv Mark Camilleri

5 Rapport Annwali 2019

Il-Kunsill Nazzjonali tal-Ktieb huwa l-entità pubblika li tieħu ħsieb l-industrija tal-kotba f 'Malta b'għadd ta' servizzi importanti.

Il-Kunsill dan jagħmlu billi jħabrek biex jippromwovi l-qari u l-ktieb bħala mezz ta' komunikazzjoni filforom varji tiegħu.

Nirrappreżentaw lill-kittieba u lill-pubblikaturi fi mkejjen u istituzzjonijiet pubbliċi sabiex immexxu 'l quddiem l-interessi tal-imsieħba fl-industrija tal-kotba; norganizzaw il-Festival Nazzjonali tal-Ktieb u l-Premju Nazzjonali tal-Ktieb fost inizjattivi oħra fuq skala iżgħar; namministraw il-Jeddijiet tas-Self Pubbliku; invaraw diversi konkorsi letterarji; u aħna wkoll l-aġent lokali għall-ISBN u l-ISMN.

Il-messaġġ tal-Kap Eżekuttiv

L-industrija tal-kotba ġiet affettwata ħażin minħabba n-nuqqas ta' bejgħ mill-ħwienet tal-kotba tradizzjonali, u kien hemm żewġ fatturi li taw ftit nifs lil dan l-iżvantaġġ: iż-żieda fil-bejgħ tal-kotba waqt il-Festival Nazzjonali tal-Ktieb u x-xiri ta' kotba tal-iskola li sar mill-Aġenzija Nazzjonali tal-Litteriżmu.

Il-Festival Nazzjonali tal-Ktieb baqa' jżomm kull sena żieda fil-bejgħ mill-2014 'l hawn, għalkemm il-bejgħ fl-edizzjoni tal-2019 baqa' stabbli u ma tħarrikx minn dik tal2018.

Parti minn dir-raġuni kienet li dissena kellna norganizzaw festival mingħajr biċċa kbira sew mis-Sala Sagra Infermerija f 'Dar il-Mediterran peress li kienet qed tiġi restawrata.

Minkejja dan kollu, irnexxielna naħdmu billi użajna Sala Repubblika (li tiflaħ 1,200 persuna) għax-xows tat-tfal.

Fis-sena 2019 konna mħabbtin sew bixxogħol leġiżlattiv u politiku tagħna.

Għallewwel darba fl-istorja, laqqajna l-Kungress Nazzjonali tal-Kittieba u ppreżentajna karta ta' drittijiet tal-awtur li ġiet approvata unanimament.

Waqt il-kungress wegħedna lill-pubblikaturi inċentivi fiskali biex ikunu jistgħu jħallsu l-ħlas dovut lill-awturi talużu ta' xogħolhom.

Il-wegħda tagħna tinsab fit-triq it-tajba biex isseħħ: il-leġiżlazzjoni tal-inċentivi fiskali lill-pubblikaturi ġiet abbozzata u qed nistennew il-pubblikazzjoni tagħha mill-Ministeru tal-Finanzi.

Il-Kunsill Nazzjonali tal-Ktieb ġie fdat ukoll mill-Gvern biex jikteb mill-ġdid il-liġi taddrittijiet tal-awturi biex tkun konformi madDirettiva dwar id-drittijiet tal-awtur u drittijiet relatati fis-Suq Uniku Diġitali.

Din id-direttiva tal-UE mistennija taffettwa sewwa l-industrija tal-ktieb u huwa fl-interess tagħna li naraw li t-traspożizzjoni tad-direttiva ssir b'mod

li tkun ta' ġid għalina.

Diġà hemm ftehim informali bejn il-pubblikaturi u l-Ministeru tal-Edukazzjoni dwar l-Education Exception, miftiehma mill-KNK, u l-ftehim bejn iż-żewġ naħat imsemmija mistenni jiġi ffirmat fl-2020.

Fl-2019 il-Kunsill irċieva l-ewwel allokazzjoni kapitali sabiex jirrestawra l-bini barokk tasseklu 16 fil-Belt.

Irnexxielna nipprevjenu milli l-binja tiġġarraf għalkollox: ix-xorok tal-injam tas-saqaf ta' fuq ixxaqqu u biċċiet imdaqqsin tal-ġebel bdew jaqgħu.

Il-fażi restawrattiva tas-saqaf miexja ġmielha u għandha tkun lesta sal-bidu tas-sena d-dieħla.

Intopp ewlieni għall-proġett huwa l-proċess burokratiku fid-Dipartiment tal-Kuntratti u d-Dipartiment tal-Prokuri tal-Ministeru.

Sfida oħra hi l-fatt li għad fadal żewġt ikmamar isfel li għad iridu jgħaddu f 'idejn il-Ministeru tal-Edukazzjoni.

Id-Dipartiment tal-Artijiet u l-Awtorità tadDjar qed jaħdmu flimkien biex isibu kenn għal anzjana li tgħix f 'waħda minn dawn il-kmamar.

Jalla d-dipartimenti li semmejt jibqgħu jaħdmu magħna biex niffinalizzaw il-proċess.

L-għan ewlieni tagħna huwa li nibdlu dan il-palazz f 'ċentru ġdid ta' bejgħ b'ħanut tal-kotba ffukat kulturalment, mużew tal-letteratura u l-uffiċini tal-KNK; li jsir ċentru tal-kotba mdawwar minn bini storiku sabiħ.

Żammejna d-daqqa pożittiva fix-xogħol l-ieħor bħalma huma l-esportazzjonijiet letterarji u t-traduzzjonijiet.

Il-letteratura Maltija kibret u marret lil hinn mill-fruntieri żgħar tagħna.

Lou Drofenik kienet waħda mill-aktar awturi li mexxejna fl-2019 flimkien ma' rebbieħa oħra tal-Premju Nazzjonali tal-Ktieb.

Bis-saħħa ta' aktar fondi pubbliċi se nkunu nistgħu nestendu dax-xogħol li sa issa kien ta' suċċess.

Barra minn dan, għall-ewwel darba, il-KNK ikkummissjona film sħiħ ibbażat fuq rumanz rebbieħ tal-Premju Nazzjonali tal-Ktieb.

Kburi ngħid ukoll li fl-2019 saħħaħna t-tim organizzattiv tal-Kunsill b'ħaddiema u msieħba ta' talent li jistgħu jiggarantixxu kontinwità u tkabbir.

Għas-sena l-ġdida l-pjanijiet huma li ninvestu aktar fir-riżors uman sabiex nikkonsolidaw lit-tim u nikbru.

Meta nħares lura lejn l-2013, is-sodisfazzjon li nħoss huwa inkredibbli.

Il-Kunsill Nazzjonali tal-Ktieb inbidel minn tikka ta' dipartiment għal entità b'saħħitha u influwenti li ssostni l-industrija tal-ktieb u tipproteġi l-interessi tal-pubblikaturi u l-awturi.

Se nibqgħu

nistinkaw biex nimplimentaw il-viżjoni tagħna sabiex jiżdied id-dħul tal-imsieħba bis-saħħa tal-proġetti tagħna, u anki biex niżguraw li l-industrija tal-kotba tikber u tmantni lilha nnifisha.

Ħerqanin għall-2020.

Se naħdmu fuq ir-rekwiżiti legali u sinifikattivi li hemm bżonn ħalli nsostnu bl-aħjar mod lill-industrija u nkunu nistgħu naffaċċjaw l-isfidi tagħha.

Il-Kunsill Nazzjonali tal-Ktieb inbidel minn tikka ta' dipartiment għal entità b'saħħitha u influwenti li ssostni l-industrija talktieb u tipproteġi l-interessi talpubblikaturi u l-awturi.

Se nibqgħu nistinkaw biex nimplimentaw il-viżjoni tagħna sabiex jiżdied iddħul tal-imsieħba bis-saħħa talproġetti tagħna, u anki biex niżguraw li l-industrija tal-kotba tikber u tmantni lilha nnifisha

7 Rapport Annwali 2019

Il-Festival Nazzjonali tal-Ktieb se jkun qed jaffaċċja sfidi serji fis-snin li ġejjin.

Sala Repubblika, fejn għamilna x-xows il-kbar, mhux se nkunu nistgħu nużawha għax ingħatat lil Cirque du Soleil - avveniment issussidjat pubblikament mill-Ministeru tat-Turiżmu mmexxi minn dak li kien Ministru tat-Turiżmu, Konrad Mizzi, illum diżonorat.

Il-pożizzjoni tagħna ċarissima f 'dar-rigward.

Il-Kunsill Nazzjonali tal-Ktieb huwa l-aktar klijent regolari u konsistenti ta' Dar il-Mediterran, anki fi żmien meta konna f 'riċessjoni.

Għalhekk nistennew li din il-lealtà tkun reċiproka u

nitħallew nużaw kull sala tal-post fl-ewwel ġimagħtejn ta' Novembru meta l-Festival tradizzjonalment isir.

Il-Festival Nazzjonali tal-Ktieb huwa avveniment ta' importanza nazzjonali u l-Gvern missu jweżinna aktar billi jdaħħal leġiżlazzjoni sussidjarja li tkun tippermettilna li dawn id-dati jkunu bbukkjati permanentament għalina b'mod esklussiv.

Ilħaqna anki fehim informali ma' ŻiguŻajg biex id-dati tagħna ma jaħbtux.

Il-Kungress Nazzjonali tal-Kittieba

Il-Karta tal-Kittieba sservi ta' gwida firrigward tad-Direttiva 2019/790 li ġiet adottata riċentement dwar id-drittijiet tal-awtur u d-drittijiet relatati fis-Suq Uniku Diġitali u t-traspożizzjoni tagħha fil-liġi Maltija.

Id-Direttiva tal-UE dwar id-drittijiet talawtur tipprovdi opportunità għall-partijiet ikkonċernati biex jikkonsolidaw u jġeddu r-relazzjonijiet ekonomiċi tagħhom.

Minbarra li tenfasizza l-importanza ta' kuntratt bilmiktub bejn l-awturi u l-pubblikaturi, ilKarta tad-Drittijiet Ekonomiċi tal-Kittieba tipprovdi lill-awturi b'definizzjoni tad-drittijiet ekonomiċi tagħhom u tistipula drittijiet minimi u bażiċi fir-rigward ta' rimunerazzjoni ġusta fid-dawl tad-direttiva tal-UE.

Il-Karta tal-Kittieba ġiet abbozzata wara laqgħat estensivi ta' konsultazzjoni li l-KNK kellu malkittieba u diskussjonijiet mal-pubblikaturi u mal-Bord tal-Kunsill.

Din għandha l-għan li tħares id-drittijiet tal-awturi, filwaqt li fl-istess ħin tiżgura relazzjoni stabbli u koeżiva bejn il-partijiet interessati kollha fl-industrija.

Il-KNK huwa addizzjonalment impenjat biex ikompli jaħdem lejn l-introduzzjoni ta' inċentivi fiskali ta' benefiċċju għall-industrija tal-pubblikazzjoni.

Sabiex ikompli jappoġġja s-settur, ittieħdet ukoll azzjoni biex jitneħħa l-ħlas għas-servizz tal-ISBN.

Bl-istess mod, il-KNK jinkoraġġixxi lill-pubblikaturi u lillpartijiet interessati kollha sabiex jaderixxu mal-kontenut tal-Karta tal-Kittieba; il-parti l-kbira tal-pubblikaturi diġà qed jagħmlu

Il-Kungress laqqa' aktar minn sittin kittieb biex flimkien jirrikonoxxu d-drittijiet ekonomiċi tagħhom

dan u josservaw l-obbligi tagħhom lejn l-awturi.

Il-Kungress tal-Kittieba approva wkoll b'mod unanimu t-tieni mozzjoni li ssejħet għat-tisħiħ tal-istatus legali u l-awtonomija tal-KNK billi tiġġedded il-liġi sussidjarja tal-Kunsill Nazzjonali tal-Ktieb (Leġiżlazzjoni Sussidjarja 327.580) f 'Att tal-Parlament.

Il-KNK ħerqan li mill-Kungress tibda ssir laqgħa annwali, u li jipprovdi pjattaforma għallkittieba biex jipparteċipaw fil-politika tal-Gvern li tolqothom direttament.

9 Rapport Annwali 2019

Fl-14 ta' Settembru, il-Kunsill Nazzjonali tal-Ktieb (KNK) ippresieda l-ewwel Kungress Nazzjonali tal-Kittieba.

Dan kien avveniment storiku f 'Malta, għax iltaqgħu għallewwel darba aktar minn sittin kittieb biex kollettivament jirrikonoxxu d-drittijiet ekonomiċi tagħhom.

Il-Kungress u l-Karta tad-Drittijiet Ekonomiċi tal-Kittieba — approvata b'mod unanimu waqt il-Kungress — jikkostitwixxu pass ieħor importanti 'l quddiem fl-istrateġija fit-tul tal-Kunsill Nazzjonali tal-Ktieb biex terġa' titqajjem u tiġi regolarizzata l-industrija lokali tal-kotba.

Ħamsa u sebgħin awtur li ma setgħux jattendu l-Kungress ippreżentaw l-approvazzjoni tagħhom għall-Karta tadDrittijiet Ekonomiċi tal-Kittieba bil-miktub.

Il-KNK ħerqan li mill-Kungress tibda ssir laqgħa annwali, u li jipprovdi pjattaforma għall-kittieba biex jipparteċipaw fil-politika tal-Gvern li tolqothom direttament

Il-Premju Nazzjonali tal-Ktieb

Permezz tal-Premju Nazzjonali tal-Ktieb il-KNK jirrikonoxxi l-isforzi kontinwi tal-pubblikaturi u l-awturi sabiex jgħollu l-profil tal-letteratura Maltija u r-riċerka ppubblikata.

In-numru kbir ta' sottomissjonijiet din is-sena jirrifletti xena letterarja b'saħħitha, li juri għal darb'oħra li r-riformi fil-proċess tal-aġġudikazzjoni u ż-żidiet fil-valur tal-Premju li saru matul dawn l-aħħar snin kellhom l-effett mixtieq li jagħtu prestiġju ulterjuri lill-Premju u jinkoraġġixxu lil aktar awturi jissottomettu x-xogħol tagħhom għall-evalwazzjoni.

Fl-2019 il-Premju Nazzjonali tal-Ktieb u l-Premju Terramaxka rċevew 147 sottomissjoni, 55 minnhom intgħażlu bħala finalisti – 34 ktieb fil-kategoriji għalladulti, u 21 għall-Premju Terramaxka.

Mal-bqija tal-kategoriji tal-Premju Nazzjonali tal-Ktieb din is-sena żdiedet il-kategorija ta' Letteratura Mhux Fittizja għal xogħlijiet ta' proża li jinkludu kitba tal-ivvjaġġar, bijografiji, memoirs u esejs, u żdied ukoll premju ġdid ta' Poeta Lawreat.

Wara li jitħabbar il-Premju, il-KNK jimplimenta programm ta' promozzjoni tal-kotba rebbieħa kemm lokalment, permezz ta' preżentazzjonijiet u donazzjonijiet ta' kotba, u anki internazzjonalment

bi promozzjoni barra mill-pajjiż u l-finanzjament tat-traduzzjoni tagħhom.

11 Rapport Annwali 2019

Il-Premju Nazzjonali tal-Ktieb huwa l-ogħla premju letterarju mogħti lil awturi, pubblikaturi u illustraturi għal kotba ppubblikati f 'Malta matul is-sena ta' qabel.

Il-lista tal-finalisti u l-kotba rebbieħa fit-tmien kategoriji talPremju Nazzjonali tal-Ktieb u s-sitt kategoriji tal-Premju Terramaxka huma magħżula minn bord indipendenti ta' aġġudikazzjoni sabiex jiżgura l-ogħla livell ta' trasparenza.

Il-premju prestiġjuż għall-Kontribut Siewi fil-Qasam tal-Kotba ngħata lil Dr Alfred Sant, filwaqt li l-Premju għall-Aqwa Kittieb Emerġenti ngħata lil Gioele Galea.

Maria Grech Ganado rebħet il-Premju għall-Poeżija bil-ġabra tagħha Framed (Merlin Publishers).

Bħala r-rebbieħa tal-Premju għall-Poeżija fl-2000, fl-2006 u fl-2015, hija wkoll l-ewwel benefiċjarja tal-Premju Poeta Lawreat.

Ilktieb rebbieħ fil-kategorija 'Riċerka Ġenerali' kien Il-Maltin: Għemilhom, Drawwiethom, Ġrajjiethom; It-Tieni Volum ta' Steve Borg, ippubblikat minn Klabb Kotba Maltin, filwaqt li Fortress Colony: The Final Act 1945-1964; Vol.

4 1961-1964 ta' Joseph M. Pirotta (Midsea Books), rebaħ fil-kategorija 'Riċerka Bijografika u Storjografika'.

Marie Briguglio u Steve Bonello rebħu l-kategorija tal-Letteratura Mhux Fittizja bil-ktieb No Man's Land: People, Place & Pollution (Kite Group).

Parallel Existences: The Notarial Archives: A Photographer's Inspiration ippubblikat minn Kite Group irċieva l-Premju għall-Aħjar Produzzjoni ta' Ktieb.

Il-kotba rebbieħa tal-Premju Terramaxka rċevew il-premjijiet matul iċ-ċerimonja tal-ftuħ talFestival Nazzjonali tal-Ktieb f 'Novembru 2019.

Żvilupp sinifikanti ta' din is-sena kien il-valur monetarju ta' kull premju.

Ir-rebbieħa f 'kull kategorija tal-Premju Nazzjonali tal-Ktieb ingħataw is-somma ta' €4,000 minflok l-€1,000 li ngħataw fis-snin ta' qabel, u l-għan tagħna huwa li nerġgħu nżiduhom fil-futur qarib.

Persuni distinti u rebbieħa tal-Premju Terramaxka għal kotba ppubblikati fl-2018.

Lista sħiħa ta' rebbieħa ssibha fil-paġni li ġejjin.

Il-kotba finalisti tal-Premju Nazzjonali tal-Ktieb 2019 u l-Premju Terramaxka

Rebbieħa tal-Premju Terramaxka 2019 Xogħlijiet oriġinali: kotba għat-tfal (etajiet 0-7)

Il-Ħanut tal-Ħelu Li Mar Dawra ta' Clare Azzopardi / illustrated ta' Matt Stroud (Merlin Publishers) Xogħlijiet oriġinali: kotba għat-tfal (etajiet 8-12)

Irvin Vella Investigatur Virtwali: Il-Każ tal-Gżejjer tat-Teżor ta' John A. Bonello (Merlin Publishers)

Premju Nazzjonali tal-Ktieb 2019 Rumanzi bil-Malti u bl-Ingliż

Castillo ta' Clare Azzopardi (Merlin Publishers) The Reluctant Healer ta' Lou Drofenik (Horizons) Kulħadd Barra Fajża ta' John P. Portelli (Horizons) Novelli bil-Malti u bl-Ingliż

365 ta' Trevor Żahra (Merlin Publishers Ltd.)

Fuq Widnejn Torox: U Stejjer Żbukkati Oħra ta' Rita Saliba (Klabb Kotba Maltin) Il-Fiera tal-Fuħħar: U Stejjer Oħra ta' Joe Friggieri (Kite Group) Ħjut ta' Rita Saliba (Horizons) Inkontri ta' Kuljum by John P. Portelli (Horizons) Minn Żmien l-Għerien ta' Lina Brockdorff (Horizons) Poeżija bil-Malti u bl-Ingliż

Bil-Boqxiex ta' Louis Briffa (self-published) Framed ta' Maria Grech Ganado (Merlin Publishers) Letteratura mhux fittizja bil-Malti u bl-Ingliż

Chambers of Memory: Roaming the Mansions of Mnemosyne ta' Richard England (Kite Group) No Man's Land: People, Place & Pollution ta' Marie Briguglio, Steve Bonello (Kite Group) Traduzzjoni

Passjoni Sempliċi ta' Toni Aquilina (Faraxa Publishing) Antigona ta' Toni Aquilina (Faraxa Publishing) Il-Metamorfosi ta' Emmanuel Cutajar (Faraxa Publishing) Mewt Ġo Venezja ta' Alfred Palma (Horizons) Riċerka ta' natura ġenerali

Il-Maltin: Għemilhom, Drawwiethom, Ġrajjiethom It-Tieni Volum ta' Steve Borg (Klabb Kotba Maltin) The Apostolato of the Order of St John at the Cathedral of Malta ta' Ġwann Azzopardi (Mdina Cathedral Chapter) A History of Għarb ta' Charles Cini (Salesians of Don Bosco (Malta)) An Encyclopedia of Artists with a Malta Connection ta' Antonio Espinoza Rodriguez, Albert Ganado (Fondazzjoni Patrimonju Malti) Goal: The Official Encyclopaedia of the Malta Football Association ta' Carmel Baldacchino (Horizons) Fl-Arena ta' Moħħu: Victor Fenech – Esperimenti Stilistiċi u Protesta Soċjali by Charles Briffa (Horizons) Riċerka bijografika u storjografika

Humillima Civitas Vallettae: From Mount Xebb-er-ras to European Capital of Culture ta' Godwin Vella (Heritage Malta Publishing, Malta Libraries) Marco Largi ovvero Carlo Magri: Drammaturgo Maltese (1617– 1693) - Vita e Opere ta' Mario Pace (Midsea Books Ltd.)

Fortress Colony: The Final Act 1945–1964; Vol.

4 1961–1964 ta' Joseph M. Pirotta (Midsea Books Ltd.)

Francesco Azopardi (1748–1809): Maltese Classical Composer and Theorist ta' Dion Buhagiar (Faraxa Publishing) The Official Colours of Malta: Recording Malta in WWII ta' Caroline Miggiani (Kite Group)

Giuseppe (De)Brincat: A Gozitan Wine Merchant (1890s–1930) ta' Michael Refalo (Kite Group) Trevelyan and Fedden: Encounters with Malta and Gozo ta' Lawrence Pavia (Fondazzjoni Patrimonju Malti) Adeodata Pisani: A Mystic in Mdina ta' Maria Adeodata (Catherine) Testaferrata de Noto (St Peter's Monastery) Maurice Caruana Curran: Guardian of Heritage and Justice ta' Ann Gingell Littlejohn (BDL Publishing) The Wignacourt Psalter: A Medieval Carthusian Treasure in Malta ta' Martina Caruana, Burkard Wehner (BDL Publishing) Public Women: Prostitute Entrepreneurs in Valletta, 1630–1798 ta' Christine Muscat (BDL Publishing)

Xogħlijiet oriġinali: kotba għall-adolexxenti (etajiet 13-16)

Amina ta' Antoinette Borg (Merlin Publishers) Traduzzjonijiet: kotba għat-tfal (etajiet 0-7)

L-Annimali tas-Savana: Il Verità Kollha fuq l-Annimali ta' Rachel Portelli (Merlin Publishers) Traduzzjonijiet: kotba għat-tfal (etajiet 8-12)

Missjoni: Insalvaw il-Pjaneta l-Blu ta' Dwayne Ellul (Merlin Publishers) Traduzzjonijiet: kotba għat-tfal (etajiet 13-16)

Ma kienx hemm sottomissjonijiet L-aqwa produzzjoni ta' ktieb

Premju Terramaxka 2019 Xogħlijiet oriġinali: kotba għat-tfal (etajiet 0-7)

BDL Publishing għal Lorella u l-Ġenju Li ma Kienx Jaf Jaqra ta' Rita Saliba

Il-Ħanut tal-Ħelu Li Mar Dawra ta' Clare Azzopardi (Merlin Publishers) Ġanni Jżur Pariġi ta' Sherise Zammit (Merlin Publishers) Frollu Jagħmel Ħabib Ġdid ta' Saviour Sam Agius (BDL Publishing) Frollu Jsiefer ta' Saviour Sam Agius (BDL Publishing) Frollu Jgħin fid-Dar ta' Saviour Sam Agius (BDL Publishing) Frollu Jsib Kartiera ta' Saviour Sam Agius (BDL Publishing)

Rebbieħa tal-Premju Nazzjonali tal-Ktieb 2019

Xogħlijiet oriġinali: kotba għat-tfal (etajiet 8-12)

Novelli bil-Malti u bl-Ingliż

Avventura Abbord! ta' Antoinette Borg (Merlin Publishers) Mill-Istorja tal-Futbol Malti ta' Mark Camilleri (Merlin Publishers) Għand Rebus Totall (Is-Sħaħar ta' Petut 1) ta' Clare Azzopardi (Merlin Publishers) Irvin Vella Investigatur Virtwali: Il-Każ tal-Gżejjer tat-Teżor ta' John A. Bonello (Merlin Publishers) Lorella u l-Ġenju Li ma Kienx Jaf Jaqra ta' Rita Saliba (BDL Publishing) Xogħlijiet oriġinali: kotba għall-adolexxenti (etajiet 13-16)

Lupu Lupettu Jrid Isir Supereroj ta' Clare Azzopardi (Merlin Publishers) L-Annimali tar-Razzett ta' Rachel Portelli (Merlin Publishers) L-Annimali tas-Savana ta' Rachel Portelli (Merlin Publishers) Żgorg, Ħabib mid-Dinja Oħra: Finali Spazjali ta' Noel Tanti (Merlin Publishers) Żgorg, Ħabib mid-Dinja Oħra: Pilota Perkażu ta' Noel Tanti (Merlin Publishers) L-Album tal-Ewwel Sena Tiegħi ta' Sherise Zammit (Merlin Publishers) Traduzzjonijiet: kotba għat-tfal (etajiet 8-12)

Missjoni: Insalvaw il-Pjaneta l-Blu ta' Dwayne Ellul (Merlin Publishers) Il-Ħbieb tal-Annimali Taqsima Investigattiva: Il-kelb ifittex lil sidu ta' Mark Vella (Merlin Publishers) Il-Ħbieb tal-Annimali Taqsima Investigattiva: Sparixxew ilqtates! ta' Mark Vella (Merlin Publishers)

365 ta' Trevor Żahra (Merlin Publishers) Poeżija bil-Malti u bl-Ingliż

Framed ta' Maria Grech Ganado (Merlin Publishers) Letteratura mhux fittizja bil-Malti u bl-Ingliż

No Man's Land: People, Place & Pollution ta' Marie Briguglio, Steve Bonello (Kite Group) Traduzzjoni

Antigona ta' Toni Aquilina (Faraxa Publishers) Riċerka ta' natura ġenerali

Il-Maltin: Għemilhom, Drawwiethom, Ġrajjiethom It-Tieni Volum ta' Steve Borg (Klabb Kotba Maltin) Riċerka bijografika u storjografika

Fortress Colony: The Final Act 1945-1964; Vol.

4 1961-1964 ta' Joseph M. Pirotta (Midsea Books Ltd.)

Premju Premju għall-Aħjar Produzzjoni ta' Ktieb bl-Isbaħ Dehra

Kite Group for Parallel Existences: The Notarial Archives – A Photographer's Inspiration ta' Alex Attard Premju għall-Aħjar Awtur Emerġenti

Gioele Galea Il-Premju għall-Kontribut Siewi fil-Qasam tal-Letteratura

Dr Alfred Sant

Il-Festival Nazzjonali tal-Ktieb

L-għan ewlieni tal-Festival Nazzjonali tal-Ktieb hu l-promozzjoni tal-qari u l-litteriżmu biex fl-istess ħin inħeġġu lill-viżitaturi jiltaqgħu ma' kittieba u esperti tal-letteratura, kemm dawk lokali, kif ukoll internazzjonali.

Flaħħar snin il-Festival saħħaħ ir-reputazzjoni tiegħu bħala l-imkien ideali fejn awturi u pubblikaturi jippreżentaw xogħolhom, u fejn il-professjonisti mid-dinja tal-kotba jkunu jistgħu jiltaqgħu u jiddiskutu proġetti ġodda.

Il-parteċipanti tal-Festival Nazzjonali talKtieb jinkludu l-pubblikaturi kollha ta' Malta kif ukoll pubblikaturi, bejjiegħa tal-kotba u għaqdiet mhux governattivi internazzjonali.

Il-programm tal-attivitajiet kien fih aktar minn 90 attività mmirati għat-tfal, għall-familji, għall-professjonisti fil-pubblikazzjoni u għallpubbliku ġenerali.

Wieħed seta' jsib tnedijiet u preżentazzjonijiet ta' kotba, konferenzi u taħditiet sa drammatizzazzjonijiet, premieres ta' xogħlijiet awdjoviżivi, workshops, seminars u attivitajiet ta' divertiment għat-tfal, fost oħrajn.

Dawn l-attivitajiet jittellgħu jew mill-Kunsill Nazzjonali tal-Ktieb, inkella f 'kollaborazzjoni mal-imsieħba u l-esebituri tal-Festival.

Il-programm tal-attivitajiet tqassam lid-djar kollha f 'Malta u f 'Għawdex.

Il-mistiedna speċjali tal-edizzjoni tal-2019 kienet l-Imħallef Rosemarie Aquilina, li serqet ix-xena internazzjonali s-sena ta' qabel meta ppresediet il-każ ta' Larry Nassar, l-eks kowċ

tat-Tim Nazzjonali Amerikan tal-Ġinnastika li nstab ħati ta' serje ta' abbużi sesswali.

L-Imħallef Aquilina ġiet intervistata minn Herman Grech, l-Editur ta' Times of Malta, quddiem udjenza numeruża dwar il-karriera legali tagħha, l-attiviżmu, ir-rabta ma' Malta u anki ż-żewġ rumanzi kriminali tagħha.

Ħadet sehem ukoll f 'seminar u workshop li tħejja apposta għal studenti universitarji, u li kien magħmul minn panel distint li kien jinkludi lil Dr Marceline Naudi midDipartiment tal-Istudju tal-Ġeneru, Dr Ruth Farrugia mill-Fakultà tal-Liġi u Dr Lara Dimitrijevic mill-Women's Rights Foundation.

Il-laqta internazzjonali tal-Festival kulma jmur qiegħda dejjem tikkonsolida lilha nnifisha bl-inklużjoni ta' awturi barranin.

Il-konferenza ewlenija tal-Festival, 'Strange New Worlds', ipparteċipaw fiha Loranne Vella (Malta), Jon Courtenay Grimwood (ir-Renju Unit), Kali Wallace (l-Istati Uniti) u Dave Rudden (l-Irlanda).

It-tema kienet il-letteratura fantaxjentifika u d-diskussjoni kienet immoderata minn Mark-Anthony Fenech.

2,000 student żaru l-Festival kuljum matul il-ġimgħa, u għalihom kien hemm ippreparati żewġ xows ibbażati fuq il-kotba rebbieħa tal-Premju Terramaxka tal-2018 mit-tim ta' Antonella Axisa.

Wieħed mill-mistiedna internazzjonali tal-Festival, Dave Rudden, ta xow speċjali bl-Ingliż nhar il-Ġimgħa filgħodu.

Ix-xows tad-Danusan, 'Il-Kotba Jieħdu l-Ħajja', li qed isiru dejjem aktar popolari mal-pubbliku, dis-sena kienu bbażati fuq ir-rebbieħa tal-Premju Terramaxka 2019.

Ma' kull biljett li nxtara beda jingħata vawċer ta' 3€ biex jintefaq waqt il-Festival.

15 Rapport Annwali 2019

Il-Festival Nazzjonali tal-Ktieb issa stabbilixxa ruħu bħala wieħed mill-akbar avvenimenti kulturali f 'Malta relatati mal-kotba u l-qari.

Fl-2019 il-Festival sar bejn is-6 u l-10 ta' Novembru f 'Dar il-Mediterran.

Il-lejla tant mistennija li fiha jintwera x-xogħol awdjoviżiv tal-KNK saret is-Sibt, filwaqt li l-Ġimgħa, li hu jum il-poeżija waqt il-Festival, tħabbru l-poeżiji rebbieħa tal-Konkors Nazzjonali tal-Poeżija Doreen Micallef waqt serata speċjali.

Inizjattiva ġdida għall-Festival kienet l-Inkontri Letterarji Qosra (Literary Speed Dating) ma' professjonisti fil-pubblikazzjoni.

Ilkunċett tal-inkontri amorużi (speed dating) ġie adattat għal-letteratura u l-pubbliku kellu ċ-ċans li jibbukkja kwarta mal-awtur favorit tiegħu, pubblikatur, illustratur jew professjonist ieħor fl-Author's Hub f 'Sala Sagra Infermerija.

Il-Festival Nazzjonali tal-Ktieb huwa wkoll opportunità taddeheb għall-pubbliku biex jiltaqa' ma' dawk il-persuni li kkontribwew b'mod speċjali għall-qasam tal-kotba f 'Malta (ngħidu aħna r-rebbieħa tal-Premju talKNK għall-Kontribut Siewi fil-Qasam tal-Kotba, Lillian Sciberras), kif ukoll awturi mill-industrija internazzjonali talpubblikazzjoni.

Fl-edizzjoni li għaddiet kien hemm Tony u Angela Ward minn Arc Publications (ir-Renju Unit) u Sarah Davis-Goff minn Tramp Press (l-Irlanda).

Għall-ewwel darba l-pubbliku seta' juża s-servizz ta' trasport b'xejn lejn u mill-Festival.

Is-servizz kien sponsorjat minn Malta Public Transport.

Il-powster tal-Festival Nazzjonali talKtieb 2019 kien illustrat minn Lisa Falzon bid-disinn grafiku ta' Steven Scicluna

Xogħol Internazzjonali u Esportazzjoni Letterarja

Il-Kap Eżekuttiv żar Shangai u Hong Kong fuq xogħol, fejn iltaqa' ma' pubblikaturi, innegozja proġetti ta' pubblikazzjoni u traduzzjoni.

Iltaqa' wkoll mat-traduttur Malti Mark Borg.

Waqt iż-żjara tiegħu n-Norveġja, mar il-Festival tal-Letteratura f 'Oslo u l-Oslo Literature House mal-awtur Trevor Żahra u mat-traduttriċi Maltija-Norveġiża Kristina Quintano.

Trevor Żahra pparteċipa f 'serje ta' avvenimenti letterarji.

Saru laqgħat ma' pubblikaturi Norveġiżi u tħejjew pjanijiet għal kotba ġodda.

Il-Kap Eżekuttiv mar ukoll f 'Santiago, iċ-Ċilì, għal-Laqgħa Annwali Ġenerali tal-ISBN u l-ISMN, kif ukoll żar il-Frankfurt Book Fair u ltaqa' ma' pubblikaturi, innegozja proġetti ta' pubblikazzjoni u traduzzjoni, u finalment attenda l-konferenza legali dwar id-Direttiva dwar id-drittijiet tal-awtur u drittijiet relatati

fis-Suq Uniku Diġitali (DSM) tal-UE fi Trier, il-Ġermanja.

Miegħu kien hemm l-avukat Timothy Spiteri li qed jgħin lill-Kunsill fittraspożizzjoni tad-direttiva.

19 Rapport Annwali 2019

Is-sena 2019 kienet sena impenjattiva għallKunsill Nazzjonali tal-Ktieb f 'dak li għandu x'jaqsam mal-promozzjoni u l-esportazzjoni letterarja lil hinn minn xtutna, partikolarment fl-Ewropa u fir-reġjun Għarbi.

Biċċa importanti mix-xogħol tagħna huwa li niffaċilitaw ilproċess ta' proġetti ta' pubblikazzjoni u nipprovdu fondi għat-traduzzjoni, kif ukoll li nagħmlu tajjeb għall-promozzjoni talletteratura Maltija billi nibagħtu awturi lokali f 'festivals u fieri tal-kotba.

Il-fondi għattraduzzjoni jiġu allokati kull sena għal proġetti varji, u bħalissa qed nikkummissjonaw ittraduzzjoni tax-xogħol tal-poeta nazzjonali Dun Karm f 'diversi lingwi ewlenin (l-Għarbi, it-Taljan, l-Ingliż u r-Russu).

Eventwalment dawn jiġu ppubblikati barra minn Malta.

Fieri internazzjonali tal-kotba u avvenimenti oħra Il-preżenza Maltija waqt fieri internazzjonali hija element ċentrali għall-istrateġija li adotta l-KNK biex jippromwovi l-letteratura Maltija barra minn Malta.

L-intenzjoni tagħna hi li nkomplu nibnu fuq ix-xogħol li jsir fil-London Book Fair u fieri oħra bħal f 'Sharjah u f 'Abu Dhabi, sabiex inkabbru r-repertorju ta' kuntatti professjonali u nikkonsolidaw oħrajn eżistenti.

Dan jagħmilna f 'pożizzjoni aħjar biex ninnegozjaw proġetti li jagħmlu sens f 'isem l-awturi Maltin.

għall-Fiera tal-Ktieb u għall-Festival talLetteratura fil-Kajr.

Organizzajna avvenimenti relatati mal-kotba u l-letteratura u nedejna l-edizzjoni Għarbija tal-kotba ta' erba' awturi Maltin rebbieħa ta' xi premju jew ieħor: Leanne Ellul nediet Gramma ma' Manshurat al-Rabie waqt il-Fiera tal-Ktieb fil-Kajr; Clare Azzopardi, Immanuel Mifsud u Alex Vella Gera pparteċipaw waqt il-Festival tal-Letteratura fil-Kajr waqt avvenimenti preparati apposta għalihom.

Frar kien xahar impenjattiv għall-Kunsill Nazzjonali tal-Ktieb, peress li żar il-Kajr darbtejn

Il-Fiera Internazzjonali tal-Ktieb f 'Abu Dhabi issa saret avveniment annwali għall-Kunsill

Clare Azzopardi, Immanuel Mifsud u Alex Vella Gera pparteċipaw waqt il-Festival tal-Letteratura fil-Kajr.

[Xellug] Selezzjoni ta' kotba ppubblikati Malta bil-Malti u bl-Ingliż kienu esebiti fl-istand tal-KNK u l-LAF f 'Abu Dhabi, kif ukoll kotba oħra tradotti.

[Lemin] Leanne Ellul tiffirma kopji ta' Gramma bl-Għarbi waqt il-Fiera tal-Kotba fil-Kajr.

Nazzjonali tal-Ktieb, li jkun qed jaqsam l-istand ma' Literature Across Frontiers (LAF) - Pjattaforma Ewropea għall-Iskambju Letterarju, it-Traduzzjoni u d-Dibattiti dwar ilPolitiki li t-tiri tagħha huma li jinħoloq djalogu bejn il-kulturi bis-saħħa tal-letteratura kif ukoll tintefa' l-attenzjoni fuq letteraturi li ma ġewx tradotti daqs oħrajn.

Il-KNK għandu għal qalbu dir-relazzjoni u l-interessi komuni bejn iż-żewġ partijiet fil-promozzjoni ta' letteraturi iżgħar bis-saħħa tat-traduzzjoni.

F'Ottubru l-KNK żar għat-tielet darba l-Fiera

Internazzjonali tal-Ktieb f 'Sharjah.

Dis-sena kienet edizzjoni speċjali għax Sharjah ġiet innominata bħala l-Kapitali Dinjija tal-Ktieb mill-UNESCO.

Iż-żjajjar f 'din il-fiera sena wara sena qed isaħħu r-relazzjonijiet tagħna mal-pubblikaturi Għarab u jikkonsolidaw irrelazzjoni bejniethom u bejn l-awturi Maltin.

Il-KNK intlaqa' tajjeb ħafna minn Ali Al Ameri mill-Awtorità tal-Ktieb ta' Sharjah.

Ameri huwa l-Manager Editorjali ta' Publishers Weekly u l-edizzjoni Għarbija Al-Nasher Al-Usboei talAwtorità.

Il-KNK se jikkontribwixxi f 'din ir-rivista letterarja b'artikli dwar il-letteratura Maltija u l-industrija tal-ktieb f 'Malta.

Il-fond għall-awturi dis-sena ntuża sabiex il-KNK jibgħat awturi Maltin biex iniedu l-kotba tagħhom maqlubin f 'lingwi differenti.

Ir-rebbieħ tal-Konkors ta' Letteratura għażŻgħażagħ u r-rebbieħ tal-Premju għall-Aqwa Awtur Emerġenti dejjem ikollhom iċ-ċans li jmorru seminars u rtiri tal-kittieba.

F'April tal-2019 Antoinette Borg marret l-Irtir għallKittieba fl-Iżlanda, u Lou Drofenik żaret ilFestival tal-Letteratura f 'Ubud f 'Ottubru.

F'Marzu rappreżentant tal-KNK flimkien ma' Loranne Vella u Lou Drofenik baqgħu sejrin Brussell wara l-London Book Fair.

Hemmhekk tellajna żewġ avvenimenti msejħin 'Maltese Literature Nights', li fihom l-awturi msemmija qraw mix-xogħlijiet tagħhom u kellhom diskussjonijiet ma' kittieba barranin oħra.

L-avvenimenti saru fil-ħanut talkotba Librebook-Bruxelles, li jispeċjalizza f 'letteratura mid-dinja kollha, il-biċċa l-kbira

[Mix-xellug għal-lemin] Lou Drofenik, Loranne Vella u Antoine Cassar waqt is-seminar organizzat fil-Literary Translation Centre fil-fiera, li kien immoderat mit-traduttriċi Jen Calleja.

Antoine Cassar ħa sehem ukoll f 'sessjonijiet ta' qari ta' poeżija fil-Poetry Pavillion.

letteratura tradotta.

Rappreżentant ieħor tal-KNK mar iċ-Ċilì u l-Arġentina mal-awtur Alex Vella Gera.

Hemmhekk tnieda l-ktieb Trojan bl-Ispanjol li kien maqlub minn Antoine Cassar.

Aktad tard fis-sena, waqt il-Festival Nazzjonali tal-Ktieb, tnieda Sotto il Fuoco, il-verżjoni Taljana tad-djarju tal-gwerra ta' Ġużè Ellul Mercer, Taħt in-Nar.

Saret ukoll preżentazzjoni tal-ktieb darbtejn f 'Sirakuża, u ġiet ippjanata serje ta' preżentazzjonijiet mill-pubblikatur Editore Morrone flimkien mat-traduttriċi Isabella Ellul Mercer Cefai.

Il-preżentazzjonijiet huma ppjanati għas-sena 2020.

The London Book Fair The London Book Fair hija waħda minn dawk l-opportunitajiet li l-KNK ma jitlifx biex jesebixxi l-letteratura Maltija.

Fil-fiera jkollna l-istand f 'post strateġiku, u dis-sena rġajna kellna selezzjoni wiesgħa ta' letteratura Maltija tradotta, ħafna mill-kotba kienu rebbieħa talPremju Nazzjonali tal-Ktieb (PNK).

Għall-ħames sena konsekuttiva, il-KNK ħa sehem f 'The London Book Fair, fiera li ttul tlitt ijiem fis-sena u ssir fl-Olympia f 'Kensington.

Fl-2019 saret bejn it-12 u l-14 ta' Marzu, u ġabret taħt saqaf wieħed l-aktar pubblikaturi, aġenti tal-kotba u negozjaturi tad-drittijiet tal-awtur importanti fid-dinja.

Ir-rappreżentanti tal-KNK kellhom diversi laqgħat professjonali ma' pubblikaturi u

msieħba oħra barranin li wrew interess filletteratura Maltija u riedu jkunu jafu aktar dwar id-dritttijiet tal-awtur u dwar għamliet ta' kollaborazzjonijiet oħra.

F'isem l-awturi Maltin, il-KNK ressaq u ppreżenta xogħolhom filkuntest tas-suq li minnu kien ġej il-pubblikatur interessat.

Minn dal-lat il-London Book Fair dejjem tkun esperjenza ta' tagħlim għalina li tiġġedded kull sena.

Mal-KNK kien hemm il-poeta u traduttur Antoine Cassar, rebbieħ tal-PNK għall-Poeżija fl-2018 bil-ktieb Erbgħin Jum; il-kittieba, traduttriċi u performer ibbażata fi Brussell Loranne Vella, li rebħet il-PNK fl-2018 għarRumanzi bil-ktieb Rokit; u l-kittieba MaltijaAwstraljana Lou Drofenik li rebħet il-PNK għarRumanzi fl-2017 b' The Confectioner's Daughter.

Antoine Cassar, Loranne Vella u Lou Drofenik, flimkien mal-kittieba u traduttriċi bbażata f 'Londra Jen Calleja, ipparteċipaw f 'seminar fil-Literary Translation Centre fil-fiera.

Isseminar kien jismu 'The Maltese Literary Scene: Exporting an emerging literature – author diaspora, transnational readership, bilingualism and translingual narratives, translation challenges'.

Antoine Cassar ħa sehem f 'żewġ sessjonijiet ta' qari ta' poeżija minn Malta fil-Poetry Pavillion.

Darba qara minn Erbgħin Jum u xogħlijiet oħra tiegħu, u darb'oħra qara xogħol ta' poeti oħra bħal Nadia Mifsud Mutschler, Immanuel Mifsud u Claudia Gauci, fost oħrajn ewlenin.

L-istand tal-KNK inqasmet mal-istampaturi lokali Gutenberg Press Limited, u l-Kunsill jixtieq jirringrazzjahom tal-għajnuna fil-

Rapport Annwali 2019

Pubblikaturi barranin li nedew jew se jniedu letteratura Maltija tradotta jiġu megħjuna b'diversi modi mill-KNK, u fl-aħħar sentejn iffaċilitajna t-traduzzjoni u l-pubblikazzjoni ta' 12-il ktieb fis-suq Għarbi, kif ukoll oħrajn fis-suq Brittaniku, Taljan, Russu, Norveġiż, Franċiż u Grieg.

Bħalissa għandna dawn il-proġetti għaddejjin: Is-Sriep Reġgħu Saru Velenużi ta' Alex Vella Gera (Mahrousa), ġabra

ta' novelli ta' Immanuel Mifsud jisimha I traveled the world (Masr El Arabia), u ġabra ta' poeżiji tal-istess awtur (Bait El Yasmine).

Is-sitt edizzjoni tal-Festival tal-Ktieb fuq il-Kampus saret fil-Kwadranglu tal-Università mis-27 sad-29 ta' Marzu.

Ix-xogħol kollu sar bi sħab bejn il-KNK u l-Għaqda tal-Malti – Università.

Il-Festival tal-Ktieb fuq il-Kampus

Dan il-festival isarraf f 'wieħed mill-aktar xogħlijiet kollaborattivi tal-Kunsill, u dan anki fl-istess linja tal-ħsieb Ewropew dwar ix-xogħol kollaborattiv.

Il-popolarità u r-reputazzjoni tiegħu mal-istudenti kulma jmur qegħdin jiżdiedu.

Il-Festival huwa mmirat għalludjenza matura tal-Università u jsir b'ħidma mal-Għaqda tal-Malti - Università.

L-għan hu li noffru pjattaforma lill-pubblikaturi u l-għaqdiet studenteski biex jippromwovu l-prodotti tagħhom jew jipparteċipaw b'attivitajiet kulturali.

Minbarra l-bejgħ talkotba, hemm programm ta' attivitajiet varjat li jippromwovi l-letteratura lil hinn mill-aspett kummerċjali tagħha.

L-avvenimenti kollha jiġu ppjanati b'tali mod li joffru lill-istudenti u lil-letturi spunti ġodda dwar dak li diġà jitgħallmu tul issena akkademika tagħhom.

Il-programm tal-attivitajiet tal-2019 kien ippjanat b'dan f 'moħħna: diskussjonijiet li jkunu mmexxija minn esperti fis-suġġett u b'togħma differenti sabiex l-istudenti jersqu lejn is-suġġett minn angolu differenti u allura jindirizzawh b'mod ġdid u kritiku.

Qari, tnedijiet ta' kotba, preżentazzjonijiet u intervisti ma' awturi lokali u internazzjonali kienu biss uħud millattivitajiet li seħħew wara xulxin taħt it-tinda tal-Festival.

L-edizzjoni tal-2019 rat żieda fl-udjenza u kummenti pożittivi mingħand

l-akkademiċi u l-istudenti li attendew.

Dan apparti l-kollaborazzjoni ta' suċċess li kien hemm mal-entitajiet differenti, fosthom mal-Arkivji Notarili ta' Malta, mal-Kunsill Nazzjonali tal-Ilsien Malti, mad-Dipartiment tal-Filosofija, tal-Malti, tal-Istudji tal-Ġeneru, tat-Traduzzjoni, it-Terminoloġija u l-Istudji fl-Interpretar, u tas-Soċjoloġija, biex insemmu ftit minnhom.

Il-pubblikaturi u d-distributuri li pparteċipaw kienu BDL, EDE Books, Faraxa Publishing, Horizons u SKS.

Bosta għaqdiet studenteski ħadu sehem, imma ta' min isemmi l-parteċipazzjoni tal-Għaqda tal-Malti Università u DESA.

Kull edizzjoni tal-Festival tal-Ktieb fuq ilKampus ikollha mistieden internazzjonali.

Is-sena l-oħra kellna lill-poeta u akkademiku Brittaniku Rod Mengham, u l-idea wara l-għażla tiegħu kienet li jikber l-apprezzament talpoeżija.

Mengham ħa sehem f 'attivitajiet tul ittlitt ijiem tal-Festival, fosthom waqt klabb talkotba mal-istudenti li kien ibbażat fuq wieħed mill-kotba akkademiċi u tal-poeżija tiegħu, u intervista mal-Kap tad-Dipartiment tal-Ingliż Prof. James Corby.

Il-Librerija tal-Università fetħet il-bibien tagħha tul il-Festival biex tilqa' studenti u viżitaturi oħra għal dawra mal-bini tagħha, speċjalment imkejjen li normalment ma jkunux aċċessibbli għall-pubbliku ġenerali, ngħidu aħna s-sezzjoni tal-Melitensja.

Dawn kienu opportunitajiet uniċi għal studenti u studenti prospettivi li xtaqu jiffamiljarizzaw ruħhom mal-aktar għodda importanti għar-riċerka li wieħed isib l-Università.

23 Rapport Annwali 2019

Il-Festival tal-Ktieb fuq il-Kampus iseħħ kull sena fl-aħħar ta' Marzu fil-Kwadranglu talUniversità ta' Malta u jista' jitqies bħala t-tieni l-ikbar festival organizzat mill-KNK wara l-Festival Nazzjonali tal-Ktieb.

Wieħed mill-avvenimenti organizzat taħt it-tinda talFestival tal-Ktieb fuq il-Kampus.

It-tinda tintrama eżatt fil-qalba tal-Kwadranglu tal-Università ta' Malta.

Novità għall-edizzjoni tal-2019 kienet esebizzjoni artistika ta' taħżiżiet u pitturi ta' qxur ta' kotba, u l-għan tagħha kien li tinftiehem aħjar dil-fażi importanti fil-proċess tal-pubblikazzjoni.

'Minn Taħżiża għal Qoxra' esebiet ukoll il-kotba li tagħhom kien hemm ittaħżiża jew il-pittura (rumanzi, poeżija u kotba tat-tfal), u allura l-pubbliku seta' jifhem kemm il-proċess kreattiv tal-artist, u anki kif issarraf fil-prodott finali mitbugħ.

Il-Fond Malti tal-Ktieb 2018-19 - Proġetti magħżula

Tip ta' għotja: Pubblikazzjoni Titlu tal-proġett: Mintoff (1916-2012) – Biography (EN) ta' Mark Montebello Applikant: Joseph Borg Għotja: € 5,000.00

Il-Fond Malti tal-Ktieb

Il-Fond jinkludi żewġ tipi ta' għotjiet: għallPubblikazzjoni u għall-Edukazzjoni.

Il-proġetti magħżula jistgħu jieħdu sa massimu ta' €5,000.

L-Għotja għall-Pubblikazzjoni maħsuba primarjament biex tissussidja pubblikazzjonijiet ta' kwalità li għandhom valur kulturali u edukattiv għoli imma li, fil-kuntest tas-suq lokali, mhumiex meqjusa bħala kummerċjalment vijabbli, u allura hemm ċans li ma jiġux ippubblikati.

Il-Fond

Il-Fond Malti tal-Ktieb huwa inizjattiva tal-KNK sabiex nixprunaw tkabbir fis-suq lokali tal-kotba

Edukattiv maħsub biex jipprovdi appoġġ finanzjarju għal individwi u kumpaniji li jixtiequ jsiefru biex jattendu workshops jew programmi edukattivi relevanti għallpubblikazzjoni jew għall-kitba tagħhom.

Is-sejħa għall-applikazzjonijiet għallFond Malti tal-Ktieb 2018-19 infetħet fil-5 ta' Diċembru 2018 u għalqet fit-18 ta' Frar 2019.

Irċevejna 32 applikazzjoni għall-għotja għall-pubblikazzjoni minn awturi u pubblikaturi lokali.

Dis-sena total ta' tlettax-il proġett intgħażlu għall-fondi minn ġurija indipendenti magħmula minn Mario Ellul, Andrei Vella Laurenti u Charles Calleja.

Il-proġetti kollha applikaw għall-għotja għallpubblikazzjoni u wieħed minnhom irċieva finanzjament sħiħ.

L-amministraturi tal-fondi tal-Kunsill Nazzjonali tal-Ktieb jibqgħu jsegwu l-progress ta' dawn ilproġetti sabiex jassiguraw li jitlestew.

Numru ta' proġetti magħżula diġà ġew ippubblikati sal-aħħar tal-2019, fosthom L-Ispettur Bonnici: It-Triloġija (Klabb Kotba Maltin) ta' Mario Philip Azzopardi, Imkejjen u Rkejjen (EDE Books) ta' Kristina Borg, Beltin: Stejjer minn nies minsija (Merlin Publishers) ta' Ramona Depares, Żewġ drammi: Appuntamenti / Repubblika ta' Simone Spiteri u Why Malta ta' Narcy Calamatta u editjat minn Iggy Fenech.

Tip ta' għotja: Pubblikazzjoni Titlu tal-proġett: A translation into English of Aenesidemus Vol.

1 Applikant: John Grech Għotja: € 4,000.00 Tip ta' għotja: Pubblikazzjoni Titlu tal-proġett: Il-Majjistra u t-twelid filkomunità Maltija fis-seklu 20 Applikant: Janice Caruana Għotja: € 4,000.00 Tip ta' għotja: Pubblikazzjoni Titlu tal-proġett: No Man's Land: A journey around Marsamxett and the Grand Harbour Applikant: Kristina Borg Għotja: € 4,000 Tip ta' għotja: Pubblikazzjoni Titlu tal-proġett: Bil-Bieb Mitbuq – a translation of Huis Clos Applikant: Kevin Saliba Għotja: € 3,500 Tip ta' għotja: Pubblikazzjoni Titlu tal-proġett: Għaliex Commedia?

Għaliex Malta?

Applikant: Narcy Calamatta Għotja: € 3,000.00

Tip ta' għotja: Pubblikazzjoni Titlu tal-proġett: Appuntamenti / Repubblika Immakulata – Żewġ Drammi Applikant: Simone Spiteri Għotja: € 2,500.00 Tip ta' għotja: Pubblikazzjoni Titlu tal-proġett: Beltin: Stejjer minn Nies Minsija Applikant: Christopher Gruppetta Għotja: € 2,500.00 Tip ta' għotja: Pubblikazzjoni Titlu tal-proġett: Quest for the Maltese Żaqq: The Last of the Old Bagpipers Applikant: Joseph Mizzi Għotja: € 2,000.00 Tip ta' għotja: Pubblikazzjoni Titlu tal-proġett: L-Ispettur Bonnici – Triloġija ta' Dramm Applikant: Joseph Mizzi Għotja: € 2,000.00 Tip ta' għotja: Pubblikazzjoni Titlu tal-proġett: Imħabba ta' Swann – a translation of Un Amour de Swann Applikant: Paul Zahra Għotja: € 1,000.00

25 Rapport Annwali 2019

Il-Fond Malti tal-Ktieb huwa inizjattiva talKNK sabiex nixprunaw tkabbir fis-suq lokali tal-kotba.

Il-Fond iġorr €40,000 u huwa miftuħ għall-kittieba u l-pubblikaturi.

Il-Fond jista' jitqies bħala estensjoni tal-ħsieb olistiku talKunsill dwar ix-xena tal-kotba lokali, billi jfittex li jikkontribwixxi għall-iżvilupp letterarju u l-arti tal-pubblikazzjoni billi jinvesti fl-iżvilupp artistiku u skulari tal-awturi u l-pubblikaturi.

Tip ta' għotja: Pubblikazzjoni Titlu tal-proġett: A translation of The Diary of Anne Frank Applikant: Joanne Micallef Għotja: € 4,000.00

Tip ta' għotja: Pubblikazzjoni Titlu tal-proġett: Rakkont dwar tfal fi djar tat-tfal Applikant: Sandra Hili Vassallo Għotja: € 2,500.00

L-2019 kienet sena partikolarment impenjattiva fejn jidħlu produzzjonijiet awdjoviżivi.

Il-Kunsill Nazzjonali tal-Ktieb baqa' jtella' l-programm tar-radju ta' kull ġimgħa fuq Radju Malta, Taħt il-Qoxra, kif ukoll il-Konkors Letterarju ta' Films Qosra, u għall-ewwel darba nieda sejħiet għall-Fond għall-Adattament Ċinematografiku tal-KNK u għal serje televiżiva ta' dokudrama

Produzzjonijiet Awdjoviżivi

Matul l-2019 il-KNK ipproduċa aktar minn ħamsin episodju ta' Taħt il-Qoxra, ippreżentati minn Rachelle Deguara, b'intervisti ma' awturi lokali dwar ix-xogħol tagħhom u mistoqsijiet ta' relevanza soċjali, politika u estetika.

Lejn l-aħħar tas-sena, il-KNK għal darb'oħra ġedded il-kollaborazzjoni tiegħu mal-PBS għat-tkomplija tal-programm tar-radju matul l-iskeda 2019/20.

Sejħiet għal applikazzjonijiet għall-Konkors Letterarju ta' Films Qosra u s-serje Dokudrama għalqu fit-30 ta' Marzu.

Kull konkors irċieva applikazzjoni waħda iżda t-tnejn li huma tqiesu eliġibbli u ta' standard għoli mill-membri tal-Bord tal-KNK, u b'hekk ingħataw il-fondi allokati rispettivament.

Il-Fond ta' €20,000 għall-Konkors Letterarju ta' Films Qosra 2019 mar għal proġett bl-isem ta' Ġulina, ippreżentat mid-direttur u l-produttur Peter Sant, u l-kumpanija tiegħu Hereonin Ltd.

Ġulina huwa adattament tan-novella ta' Alfred Sant li ġġib l-istess isem, mill-ġabra ta' novelli Pupu filBaħar - Rakkonti u Divertimenti (SKS, 2009).

Il-kumpanija Sajjetta ngħatat €80,000 għallproduzzjoni ta' serje televiżiva ta' dokudrama għall-proġett bl-isem 'Storja ta Storja'.

Is-

sensiela bi tmien episodji jidderiġuha Charlie Cauchi u Martin Bonnici, u tinkludi intervisti ma' awturi Maltin u drammatizzazzjonijiet tax-xogħlijiet tagħhom.

L-ewwel episodju dwar Alfred Sant intwera f 'avveniment iddedikat għall-produzzjonijiet awdjoviżivi waqt ilFestival Nazzjonali tal-Ktieb f 'Novembru.

Is-sensiela se tixxandar fuq stazzjon tatteleviżjoni lokali fl-2020/21 b'episodji dwar Alex Vella Gera, Clare Azzopardi, Maria Grech Ganado, Immanuel Mifsud, Loranne Vella, Walid Nabhan u Lou Drofenik.

L-ewwel sejħa għall-Fond għall-Adattament Ċinematografiku tnediet f 'Lulju 2019 bilgħan li l-KNK ikompli jippromwovi xogħlijiet letterarji Maltin billi jappoġġja l-produzzjoni ta' adattament ċinematografiku ta' rumanz rebbieħ, jew finalist, tal-Premju Nazzjonali tal-Ktieb.

Il-Fond ikopri l-aspetti kollha, milliżvilupp sal-produzzjoni, ta' proġett rebbieħ wieħed b'allokazzjoni massima ta' €200,000.

Il-kumpanija awdjoviżiva Shadeena se tirċievi fondi biex tipproduċi film adattat mill-ktieb rebbieħ tal-Premju Nazzjonali tal-Ktieb fl-2013 ta' Alex Vella Gera, Is-Sriep Reġgħu Saru Velenużi (Merlin Publishers, 2012).

L-applikazzjoni ġiet ippreżentata minn Martin Bonnici li għandu jidderieġi l-film abbażi ta' skript ta' Teodor Reljic.

Waqt il-ħidma tal-proġett rebbieħ tal-Konkors Letterarju ta' Films Qosra, Ġulina [fuq] u l-ewwel episodju tas-sensiela ta' Dokudrama għat-televixin 'Storja ta' Storja' b'Alfred Sant [taħt]

27 Rapport Annwali 2019

L-2019 kienet sena partikolarment impenjattiva fejn jidħlu produzzjonijiet awdjoviżivi.

IlKunsill Nazzjonali tal-Ktieb baqa' jtella' l-programm tar-radju ta' kull ġimgħa fuq Radju Malta, Taħt il-Qoxra, kif ukoll il-Konkors Letterarju ta' Films Qosra, u għall-ewwel darba nieda sejħiet għall-Fond għall-Adattament Ċinematografiku tal-KNK u għal serje televiżiva ta' dokudrama.

Il-Konkors ta' Kitba Letteratura għaż-Żgħażagħ ifittex li jħeġġeġ kittieba emerġenti u anki stabbiliti biex jiktbu letteratura għażżgħażagħ ta' kwalità.

Il-Konkors Nazzjonali tal-Poeżija Doreen Micallef jinkoraġġixxi lil aktar kittieba biex jiktbu l-poeżija bilMalti bil-għan li togħla l-viżibbiltà tal-poeżija f 'Malta.

Konkorsi

Il-Konkors ta' Kitba Letteratura għaż-Żgħażagħ huwa organizzat mill-Kunsill Nazzjonali talKtieb b'kollaborazzjoni mal-Aġenzija Żgħażagħ bil-għan li tiżdied id-disponibbiltà ta' letteratura ta' kwalità għaż-żgħażagħ fis-suq lokali.

Il-konkors huwa organizzat ta' kull sena biex jidentifika u jippremja rumanzi bil-Malti li jappellaw għaż-żgħażagħ u jindirizza r-realtajiet li jridu jaffrontaw f 'dan l-istadju partikolari ta' ħajjithom.

Il-kriterji tal-aġġudikazzjoni huma determinati minn dak li hu meqjus xieraq f 'tali letteratura — relevanza tattemi skont l-età, sens ta' kuxjenza soċjali u reġistru xieraq u djalogu konvinċenti.

Il-kompetizzjoni tgħin ukoll biex tgħolli l-profil ta' awtur fix-xena letterarja lokali.

Awturi stabbiliti li matul is-snin issottomettew rumanz għall-konkors jinkludu lil Leanne Ellul, Rita Saliba, Stephen Lughermo, Simon Bartolo u Antoinette Borg.

Ir-rebbieħ tal-edizzjoni tal-2018 tal-Konkors ta' Kitba Letteratura għaż-Żgħażagħ kien Mark Calleja bil-manuskritt Karma Red li tħabbar waqt il-Festival tal-Ktieb fuq il-Kampus 2019.

Għal din l-edizzjoni ġew sottomessi erba' manuskritti.

Mark Calleja rċieva l-premju ta' €1,000 u għotja ta' €2,000 bħala kontribuzzjoni għallpubblikazzjoni tal-ktieb.

Ir-rebbieħa tal-konkors huma fil-fatt mistennija li jilħqu ftehim ta' pubblikazzjoni għall-manuskritt tagħhom ma' pubblikatur lokali tal-għażla tagħhom.

Il-proċess jipprovdi opportunità għal dawk li huma ġodda għall-industrija biex jitgħallmu kif javviċinaw lill-pubblikaturi u kif jinnavigaw id-dettalji tal-kuntratti tal-pubblikazzjoni.

Fl-2019, il-Kunsill Nazzjonali tal-Ktieb ġedded il-kollaborazzjoni tiegħu mal-Aġenzija Żgħażagħ.

L-edizzjoni li jmiss tal-Konkors se titnieda f 'Jannar 2020.

Josianne Block, irrebbieħa tal-edizzjoni tal-2017 bil-manuskritt 360 degrees, se tattendi l-Iceland Writers Retreat.

Il-manuskritt rebbieħ tal-Konkors ta' Kitba Letteratura għaż-Żgħażagħ kien ippubblikat minn BDL Books fl-aħħar tal-2019, bis-saħħa tal-motivazzjoni u l-perseveranza talawtur Mark Calleja.

Il-Konkors Nazzjonali tal-Poeżija Doreen Micallef L-ewwel edizzjoni tal-Konkors Nazzjonali tal-Poeżija Doreen Micallef tnediet waqt konferenza stampa fil-Bibljoteka Nazzjonali f 'Ġunju 2019 bil-għan li tiġi aċċentwata l-attività poetika f 'Malta u titħeġġeġ il-kitba tal-ġeneru bil-Malti.

Il-Konkors issemma f 'ġieħ Doreen Micallef, waħda mill-ilħna poetiċi l-aktar distinti tal-ġenerazzjoni tagħha.

Iċ-ċerimonja tal-għoti tal-premjijiet talKonkors 2019 ġiet iċċelebrata f 'Dar ilMediterran għall-Konferenzi bħala parti millprogramm kulturali tal-Festival Nazzjonali tal-Ktieb.

L-ewwel premju, b'somma ta' €1,000, intrebaħ minn Nadia Mifsud għallpoeżija Varjazzjonijiet tas-Skiet.

Louis Briffa rebaħ it-tieni premju bil-poeżija NES Qaqqari, u t-tielet premju intrebaħ minn Ritianne Frendo għall-poeżija tagħha Preludju Mħarbat.

Il-ġurija kienet meħtieġa li tidentifika u tippremja l-awtentiċità, l-immaġinazzjoni, il-karattru distintiv tal-vuċi, u l-użu oriġinali u ispirattiv tar-ritmu u l-figuri tad-diskors skont damma ta' kriterji.

Aspetti oħra inkludew il-konsistenza tar-reġistru, l-ortografija, ilgrammatika u l-impressjoni viżiva, u kellhom piż konsiderevoli fl-evalwazzjoni.

Is-sejħa għas-sottomissjonijiet għall-edizzjoni li jmiss tal-kompetizzjoni se toħroġ f 'Ġunju 2020.

Għall-ewwel konkors il-Kunsill Nazzjonali tal-Ktieb irċieva 58 poeżija eliġibbli, iffirmati biss minn psewdonimu, qabel ma ġew mgħoddija lil bord ta' ġurija indipendenti magħmul mill-Prof.

Charles Briffa, Dr Claudine Borg u l-poeta Antoine Cassar.

29 Rapport Annwali 2019

Konkors ta' Kitba – Letteratura għaż-Żgħażagħ

Il-KNK ħerqan għal sena oħra inizjattivi immirati biex inrawmu kultura ta' qari fost gruppi differenti ta' nies, imma l-aktar fost iż-żgħar u ż-żgħażagħ

Inizjattivi Oħra

Fl-2019 inbeda x-xogħol restawrattiv fil-palazz tas-seklu 16 li l-Gvern alloka lill-KNK biex nibdluh f 'mużew tal-letteratura, ħanut talkotba li jservi bħala aġenzija kulturali u biex iservi bħala l-uffiċini ewlenin tal-Kunsill.

L-ewwel tender għax-xogħlijiet fuq it-travi talinjam diġà ħareġ u ngħata biex jibda x-xogħol.

Il-pjanijiet għar-restawr u erba' tenders għall-2020 diġà qed isir xogħol fuqhom.

Dis-sena ngħaqdu ħaddiema oħra mat-tim tal-KNK (żewġ membri - wieħed fit-tim li jimmaniġġja l-avvenimenti u ieħor part-time bħala traduttur).

Hi prijorità li t-tim tal-KNK jibqa' jikber biex inlaħħqu maż-żieda fix-xogħol u fil-proġetti li beħsiebna nibdew.

Il-fondi pubbliċi għall-proġetti tal-Kunsill fl-2019 reġgħu għal darb'oħra laħqu livelli ġodda.

L-allokazzjoni monetarja tal-Gvern lill-Kunsill Nazzjonali tal-Ktieb hija turija li jemmen fissuċċess ta' xogħolna.

Skont in-notifika legali tal-2017, il-KNK, bħala rappreżentant tal-imsieħba fl-industrija tal-pubblikazzjoni, huwa obbligat li jagħmel laqgħat ta' konsultazzjoni fis-sena ma' awturi u pubblikaturi.

Il-laqgħat li saru fl-2018 u l-2019 kienu suċċess u fihom sar ix-xogħol u konna produttivi.

Ħerqana għal-laqgħat tal-2020, u qed nistennew aktar pubblikaturi u awturi biex jiġu u jleħħnu t-talbiet u l-preokkupazzjonijiet tagħhom.

31 Rapport Annwali 2019

Bħala parti mill-manifest tal-Gvern, il-KNK ingħata x-xogħol li jaqleb għażla estensiva ta' xogħlijiet tal-poeta nazzjonali Dun Karm f 'lingwi ewlenin.

Minbarra li s-sena l-oħra kkummissjonajna t-traduzzjoni għall-Ingliż (Prof. Clare Vassallo), għall-Għarbi (Walid Nabhan) u għat-Taljan (Prof. Joseph Eynaud), f 'Diċembru tal-2019 iffirmajna kuntratt ġdid ma' Yana Psaila biex taqleb xogħol Dun Karm għar-Russu.

Ilsien ewlieni ieħor huwa ċ-Ċiniż (il-Mandarin), u dan jista' jkun biċċa għadma iebsa biex insibu tradutturi professjonali li jistgħu jaqilbu x-xogħol direttament.

Minkejja dan, il-Kunsill jinsab determinat biex din il-wegħda elettorali titwettaq b'mod professjonali sabiex Dun Karm jinqaleb għal ħames lingwi dinjija ewlenin.

F'dak li għandu x'jaqsam ma' donazzjonijiet ta' kotba, kif jiġri s-soltu, l-aktar li jibbenefikaw huma Malta Libraries.

Fil-Jum Dinji tal-Kotba u Jum id-Drittijiet tal-Awtur u l-Libreriji f 'April u anki f 'Diċembru, il-Kunsill ta donazzjoni kbira ta' kotba li jvarjaw minn xogħlijiet oriġinali u tradotti għall-kbar u ż-żgħar, minn poeżija sa kotba tat-tfal, akkademiċi, storjografiċi, bijografiċi u ta' riċerka ġenerali.

Malta Libraries qassmu dawn il-kotba mal-libreriji pubbliċi kollha f 'Malta u f 'Għawdex.

Il-Kunsill ifittex anki entitajiet iżgħar oħra li jkollhom ħtiġiet speċifiċi.

F'Mejju kotba millPremju Terramaxka ngħataw lill-Iskola tasSalesjani St Patrick's f 'Tas-Sliema.

F'Awwissu tajna kotba lill-Komunità Terapewtika ta' San Blas (Caritas), li toffri programmi ta' rijabilitazzjoni lil persuni bl-isfida tad-droga, u dawn tpoġġew fil-librerija l-ġdida tagħhom.

Finalment f 'Diċembru ħdimna ma' Malta Libraries u tajna donazzjoni kbira lill-Uffiċċju tal-Kummissarju Għoli tan-Nazzjonijiet Uniti għar-Refuġjati f 'Malta (UNHCR Malta).

Il-kotba li ta l-KNK kienu kollha finalisti tal-Premju Terramaxka tal-2019, filwaqt li Malta Libraries taw kotba għat-tfal u l-adolexxenti bl-Ingliż.

[Skont l-arloġġ minn fuq, xellug] Donazzjoni ta' kotba tat-tfal u l-adolexxenti lill-Iskola tas-Salesjani St Patrick's f 'Tas-Sliema; donazzjoni ta' kotba għall-adulti għal-librerija l-ġdida tal-Komunità Terapewtika ta' San Blas (Caritas); id-donazzjoni lil Malta Libraries; u d-donazzjoni ta' kotba bil-Malti u bl-Ingliż lill-UNHCR Malta.